url: =Nang A’ ding LUNGNOPNA Laibu. By - John Piper - Laibu Saal\nHome > Thuluui/Articles > Nang A’ ding LUNGNOPNA Laibu. By - John Piper\nNang A’ ding LUNGNOPNA Laibu. By - John Piper\nNang A’ ding LUNGNOPNA\nA Sung a’ om Thute\nBang hangin Jesu sih kul sese hiam?\nPasian in keimah koici bang in hong it thei?\nPasian it keileng bang kacizen ding?\nSiatna tampi lakah Pasian koici bangin it thei ding ka hiam?\nPasian thu I cih bang hang maw?\nHihte khempeuh kei adingin bang acih nopna hiam?\nBang ka Seem ding hiam?\nDeihsak huai simbehding pawlkhat\nNa hanciam zawh dandan\nLaigelh pa’ tangthu\nAbeisa kum 2000 hunlai in Jesu leh a lawm te thuthang pawlkhat kikum in holim na a neih laitak un, miten “Mihing Tapa kua hi ci uh hiam?” cih Jesu in dongh hi. Amau zakna bangtek in dawng kik uh hi. Ahizong Jesu in thu kawnghek in amaute en kawmsa in a dotna ah: “Kei kua ka hiam?” cih dongh leuleu hi.\nMidang te thudotna dawn kik ding hamsalo himah leh Jesu thudotna dawnkik ding thu hamsa khat ahi hi. Tua ahih leh JESU KUA HI NA CI HIAM? Mitamzaw te muh na ah Jesu pen mihoih, mipil, mi hehpih thei, a etteh huai makai khat bang lel in mu uh hi. Ahi zong in, British laigelh minthang C.S.Lewis in The Lion (humpi), the Witch (Bum & ai) the Wardrobe (Thangsiahna) cih thulu tawh laibu agelhna sung ah mihingte khuak ngaihsutna tawh Jesu pen theihbat zawh ding hilo hi cin na gen hi.\nAma thu tawh ki sai ahaihuai mahmah midangte genna thute puah leh zun huai kasa hi. Amah kua hiam? cih dotna thupi pen nang mahmah kidong inla, kua hiam cih zong na dawn kik ding thupi mahmah hi. Jesu tawh kisai dotna tuamtuamte pen John Piter in hih laibu sungah kician takin hong hilh hi. Jesu in kua hi a, banghang leitung ah hongpai, leh bang teng hong sepsak a, bang hang in ei ading in thupi cihte zong hong hilhcian lai hi.\nHih akilamdang lo dotna te kidongtawm in la, dawnkik sawm lecin, mihing ngaihsut tawm leh ci le sa lungsim te hemkhia in Pasian’ kammal tung ah nadinsawm leh NANGMA ADING NOPSAK NA a ngah ding in kong zawn uh hi.\nBang Hang in Jesu Sih Kul se Hiam?\n“Ama hong sihna hangin mawhna a kimaisak theihna dingin Pasian in Jesu hong pia a, amah a um te in mawh maisakna a ngah uh hi. Amah tawh i kipawl theihna ding zia hong lahna-in hih bangin Pasian a hong gamta ahi hi. Pasian a lungduaina hangin a beisa hunah i mawhnate hong en khong phot hi ” Rom 3:25\n“Hih ka gen itna pen eite in Pasian in eite hong itin, i mawhna a mai theihna dingin a Tapa a hong pai- sakna thu ahi hi ” 1 John 4:10\n“Sing tungah a kikhai mi peuhmah Pasian’ samsiat mi a hi hi ” Gal 3:13\nPasian thutang lo hi leh a Tapa gimthuak in hong sihding kisam lo a, itna anei lo Pasian hizenzen leh a Tapa gimthuak in hong si nuamlo ding hi. Tua ahihman Pasian pen thutang leh itna ahi hi. Pasian hong itna in thuman thu tak hong kilang sak hi.\nThukham hong kalh ahih leh, “TOPA note’ Pasian, na lungsim khempeuh uh, na nuntakna khempeuh uh leh na thahatna khempeuh uh tawh na it ding uh hi ”(Deut 6:5). Ahizong Pasian sangin abawlsa leitung nate thupisak zaw leh ih it zawkna pen mawhna ahi hi.\nTua ahiman Laisiangtho in hong gen na ah, Mi khempeuh mawh ciat uh a, a hong honkhia Pasian tawh kigam la uh hi ”(Rom 3:23). Nop ih sak penpen mah kipahtawi hi. Tua pen Pasian hilo in abawlsa nate hizaw zel hi. Mawhna cih pen thuneu hilo hi. Simlei vanpi abawl a piangsak Pasian pen mong beilo ciangtan omlo in zahtak pah tawi ding ahi hi. Tua hi a, Amah it khak loh pen khialhna mawkmawk hiloin, ciampelna leh langpan na nam ahi hi. Tua bek thamloin Pasian simmawh na leh mihing te nopsakna suksiatna ahi hi. A thuman a thutang Pasian in mihingte tung ah ahehna mawkmaisak lo hi. Tua hi a, amah pen mawhna bangin thukhen Pasian ahi hi. “Bang hang cih leh mawhna in thaman hong piak pen sihna hi a, ahi zongin i Topa Jesu Khrish tawh i kipawl manin Pasian’ hong piakkhong pen nuntak tawntungna ahi hi ”(Heb. 6:23). “Mi khempeuh keima aa hi a, pate ahi a, tate ahi zongin keima aa ahi hi. Amawh mipa bek si ding hi ” (Ezek. 18:14).\nMawhna khempeuh in samsiatna ngah ahih man, thaman omlo mawhna peuhmah thumanlo ahi hi. “ Thukham laibu sunga kigelh khempeuh a vekpi-in a zui khin tawntung lote in Pasian’ samsiatna thuak hi ”(Gal 3:10).\nAhizong samsiat thuak mawhnei mihing tetungah Pasian’ itna atun theihna dingin Tapa khat bek aneihsun hong sawl in, a um mi khempeuh tua samsiatna tawh kipelh hi. “ Sing tungah a kikhai mi peuhmah Pasian’ samsiat mi ahi hi; na ci ahih manin eite’ adingin Khrish in samsiatna a thuak manin Thukham zuih lahna hangin samsiat na panin eite a hong tankhia hi ” (Gal.3:13).\nJesu hong paina pen ‘hehdamsakna’ Pasian’ hehna daihsakna hi in, ei mihingte thuak tang ding a hong thuak ahi hi. Pasian mahmah in eite tang’ ding in hong thuaktawm hi a, Pasian hehna leh samsiatna khempeuh Tapa tungah akibua ahi hi.\nTua ahihman hizahtak a Pasian hong itna pen neusek leh pawng bawl ding hilo hi. “Hih ka gen itna pen eite in Pasian i itna thu hilo a, Pasian in eite hong itin, i mawhna a mai theihna dingin a Tapa ahong paisakna thu ahi hi ”(1 Jn. 4:10).\nPasian in Keimah Koici Bangin Hongit Thei?\n“Khris hong sihna hangin eite in suahtakna ngah in, i mawh nate hong kimaisak ahi hi. Tua zah dongin Pasian’ hong hehpihna thu bangzah takin lian ahi hiam? Eph 1:7\n“Pasian in leitung mite hong it mahmah ahih manin ama Tapa a um mi khempeuh si nawnloin a hin tawntung theihna dingin a Tapa neihsun a hong piak dongin a hong itna a hong lak hi” Jn. 3:16\n“Mi hoih khat adingin a si ngam a om kha ahi zongin thukham zui lo mipa adingin sih ngamna ding a thu haksa mahmah khat ahi hi. Ahi zongin eite mawh nei ihih lai takin eite adingin Khris hong si ahihmanin Pasian in eite hong it mahmah na thu hong lak khin hi.” Rom 5:7-8\nPasian in eite hong itna thu namnih tawh hong lak hi. Amasa in, mawhna thaman ahi sihna pan hong gupkhiatna, anihna in ki lawmlo pipi mahin hong tat khiatna ahi hi. “Khat bek aneihsun a Tapa hong pia” (Jn 3:16). Khris cih kammal pen Greek pau hi a, Christo, Sathau kinilh, Messiah” cihna ahi hi. Messiah pen Israel te kumpi ding a kisehsa ahi hi. A gal uh ahi Roman mite zo in Israel mite lemna leh daihna a piak ban ah gal leh sa sungpan lungmuan khamuan na guan ding cihna ahi hi. Tomkim in cileng, mawhnei mihing te gum khia ding a Pasian hong sawl Jesu pen khat bek a neihsun a Tapa, sathau kinilh Israel te kumpi leh leitungbup kumpi ahi hi (Isa 9:6-7).\nCikziat huai leh lipkhap huai, mulkim huai zah donga Khris hong thuakna te i ngaihsutciang Pa Pasian hong itna leh Tapa hong kipiak khiatna tehpih theihding omlo zah dong in lianlua mahmah hi. Hih pen eiten gupna i ngah theihna dingin Pasian mahmah hong kiphal hong ki piak khiatna ahi hi. Eite ki lawmlohna te i ngaihsut ciang Pasian’ hong itna pen lian lua mahmah hi. Ih mawhna bangin thukhenna thuak ding in a kilawmte i hi hi. Tua hi ta leh mawh nei i hih laitak mah in “Eite tang ding in Khris hongsi hi”(Rom 5:7-8).\nUkeng te tangding in Pasian hong si loin mawhnei mihing te adingin hong si hi. Mihing te pen ukeng te sang sia zaw kanlai hi, bang hang cih leh ukeng ten mawhna bawl lo uh a, langpang lo uh hu. Ih mawhna thaman pen lian lua mahmah ahih man sisan bua lo in maizolo hi.\nPasian hong tat khiat na pen thu namkhat bek om hi. Eima hoihna leh kilawmna hang hi peuh mah lo in, “A KICING HONG HEHPIH NA”(Eph. 1:7) hang bek ahi hi. Tua in man ngenlo a KHAWNKHONG ahi hi.\nPasian it keileng bang Kaci zen Diam?\n“ Tua ahihmanin Tapa a um mi peuhmah nungta tawntung ding a, Tapa’ thu a mang lote in\nnuntak mulo ding a, amaute tungah Pasian’ heh tawntung ding hi” Jn. 3:36\nAma mite khempeuh leh thu um mite khempeuh hangin minthan’na leh pahtawina a ngah dingin Topa hong pai ni ciangin a noptuak mahmah Topa’ minthan’na huam sung panin amaute kihawlkhia ding a, tawntung gim thuakna a ngah ding uh hi. Ahi zongin note in ka hong gen uh thute um na hih man un tua nopna sungah na om ding uh hi” 2 Thes. 1:9\nIh cih theih nopsak laitak in mihing a si nuam ki omlo hi. Thuak haksa lua genthei beidong dinmun tunhun ciang bek sih ding kilung gulhpan hi. Gimlua haksa lua ih sak hun in sihna kilung gulh masa zaw loin, noptuam damtuam zawkna ki lung gulh ciat hi. Nat leh sat pan suak ta in, hun nuam hunpha zaw ngah kik ding ki lung gulh ciat hi. Tua bek tham loin, hankhuk tungsa ih it te hong hingkik thei leh ki lung gulh ciat a, a kua maciat in nuntak nuam leh lung nopna ki deih ciat hi.\nSi leng nuam zaw ding in mihing ten ki deih bawl kha thei mawk mawk hi, ahizong sihding ngaihsutna pen gallian pi khat ahi hi. Hih leitung nopsak leh hamphatna khempeuh pan sihna in kikhen na hong piang sak hi. Sihna cih kammal pen kamsiam zat tangzang khat in ih zangh kha zel hi. Sihna pen deih kicin na hinai loin, lam etna teng tawpna ahi hi. Mihingte lung gulh bulpi in lung nuam sin nuam a nuntakna ahi hi.\nTua bangtek mah in Pasian in eite hong bawl hi. “ Amah in na khempeuh ama hun tawh a kituak dingin bawl hi. Amah in mai lam thu theih nopna lungsim eite sungah hong guan’ a, ahi zongin ama sepnate a cing-a theih zawhna ding hong guan lo hi”(Eccle 3:11).\nPasian’ lim leh mel sun in hong kibawl te ih hihman Amah in nuntakna leh ih nuntakna hong it tawntung hi. Tua mah bangin, eite a nungta tawntung ding ihi hi. Nuntak tawntung na gal in sihna /muatcipna ahi hi. Tua pen MEILI (hell) zong kici hi. Hih thu mah Jesu in genbel in na nei a, man ngenlo a hongpiak nuntak tawntungna anial peuh mah in Pasian sinso na leh heh na thuak ding hi. “Tua ahih manin Tapa a um mi peuhmah nungta tawntung ding a, Topa’ thu a manglo te in nuntak mu lo ding a, amaute tungah Pasian heh tawntung ding hi”(Jn 3:36).\nTua hehna pen om tawntung ding hi. Jesu gen na ah, “Tua ahih ciangin tawntung gim thuakna sungah amaute pai ding uh a, mi hoihte ahih leh nuntak tawntungna sungah lut ding uh hi” (Matt 25:46). Hih pen kam tawh genzawh loh gimna lianpi hongpiang takpi ding Pasian’ alangpan mite thuak ding ahi hi. Tua hi a Jesu hong hilh kholh na ah, “Na mit in hong khialhsak leh khelkhia in. Mit kim tawh hell khuk sungah hong kikhiat sangin mit lang khat taw-in Pasian ukna sungah om lecin nang adingin hoih zaw hi. Tua hell khuk sungah thante si ngei lo a, mei zong mit ngei lohi” (Mark 9:47-48).\nTua ahih man hih nuntak tawntungna icih pen akho lo leitung nopsakna leh gentheihna tawh tehkak theih ding hi lo hi. Hell in asia penpen ahih mah bangin NUNTAK TAWNTUNGNA in zong ahoih penpen ahi hi. Tua mun pen mongneilo ciangtan neilo a nop sakna hi a, mawhna leh dahna khempeuh abeina mun ahi hi. Siat theihna leh latheihna khempeuh abeina mun ahi hi. Tua mun pen hoihna, thumanthutan na, tawntung nopsakna, dikna leh siantho na tawh kidim na mun ahi hi.\nA muat thei a sia thei ih pumpi pen amuat theilo asia theilo pumpi tawh hong kikhek zawhciang tua tawntung nopsakna mun ah amang tawntung dingte ihi hi. “Kua mah in amuh ngei loh, a zak ngei loh, piang thei dingin zong a ngaihsut loh uh thu pen Pasian in amah a it mite adingin a bawl kholhsaksa ahi hi” (1 Cor 2:9). Khris a um a muang mite ading in a hoih penpen nate hongpiang ding ahih lam kician takin hong hilh zo hi. Lungkim huai takin Pasian vangliat minthanna ih mu takpi ding hi. “Nang bek a man Pasian na hihna thu leh nangmah in na hong sawl Jesu Khris hong theih na pen amaute’ adingin nuntak tawntung ngahna ding lampi ahi hi” (Jn. 17:3). Khris in gim hong thuak in hong si hi; bang hang in amah pom in nuntakpih lo ding i hiam?\nSiatna Tampi Piangding Phalna Apia Pa Pasian Koici bangin It Thei ding ka Hiam?\nNote in ahih leh, kei’ tungah a sia dingin na ngaihsun uh hi. Ahih hangin Pasian in tu hun-a mah bangin mi tampite a nuntak theihna a pian’ na dingin a hoih dingin a ngaihsut ahi hi. Piancil 50:20\nHerod leh Pontias Pilat in hih khuapi sung teek mahah Gentail mite leh Israel mite tawh kikupna nei uh a, nangmah in Khris dingin na bawl, a siangtho na nasempa Jesu thahna dingin a vaihawm uh hi. Nangmah in na deihna bangin a piang dingin na vangliatna tawh na khensatna thu khempeuh a sem dingin amaute kikhawm uh hi. Sawltak 4:27-28\n“Topa i Pasian in hong lahkhiat loh thusim om a, ahih hangin hih thukham sunga thute khempeuh i zuih theihna dingin hong lakkhia a, eite leh i suan i khakte’ zuih tawntung ding ahi hi” Thuhilhkikna 29:29\nAhoih zawkna dingin Jesu Khris sungah Pasian in siatna leh gimna atunsakna thu pen alamdang mahmah leh thuthuk mahmah mihingte tel bat zawhloh thusim ahi hi. Siatna (mawhna) bulpi pen thusim cih tawh hong kipan khawm hi. “Suahtakna” (free will) cih kammal pen “thusim/thutak” cih tawh deihna kibang ahi hi. Kicingtak sa a Pasian bawlna in banghangin mawhna sungah tumthei cih Laisiangtho in hong hilhcianlo hi. “Thuthuk/thu laigil” cih kammal pen “Pasian’ ukna/thuneihna” cih kammal inzong kizang thei hi. Hih thuthuk dotna te pen “thusim” cin Deut 29:29 sungah kimu thei hi.\nSiatna/mawhna koipan hong kipan masa cih Laisiangtho tangthu leh biakna tangthu in hilhcian na hong pia lo a, mawhna sungah Pasian ukna hong koici tum a, tawntung thuman na leh nopsakna hongpiak zia bek hong hilhcian hi. Kum 17 sung tawntung ki pampaih in, Egypt gam ah sila dinga kizuak Jacob tapa Joseph pen Messiah hicin Laisiangtho siam pawlkhat in gen uh hi. Ahizong sila Joseph pen Egypt kumpi ding Pasian in lamsang in amah azuak a pianpih sanggam te kialgentheihna pan gumkhia kik hi. A sanggam te tunga hibangin Joseph in thugen hi: “Note in ahih leh, kei’ tungah a sia dingin na ngaihsun uh hi. Ahih hangin Pasian in tu hun-a mah bangin mi tampi te a nuntak theihna a pian’na dingin a hoih dingin a ngaihsut ahi hi” (Gen 50:20). Jesu Khris hong tat khiat ziading Joseph nuntakna ah hong lak khin zo hi.\nKhris khang tangthu en kik dinh ni. Hun khat lai in Israel ten Pasian bek kumpi in nei uh hi. Ahizong amauten mihing kumpi ngen uh hi: “Ahih hangin mite in Samuel thu ngai nuam lo uh hi. Amaute in, “Hilo! kote tungah kumpi khat ka nei ding uh hi”.(1 Sam 8:19). Khuanung ciangin amaute khial kici uh a: “Kote ka sih lohna dingun na nasemte’ adingin TOPA’ tungah thu ngen in; bang hang hiam cih leh ka khialhnasate uh bang kote’ adingin kumpi khat ngenin ka khialhnate uh banah hih siatna ka behlap lailai uh hi” (1 Sam 12:19). A hizong Pasian in nusia lo hi. Hih kumpi namte sungpan Pasian in khris hong paisak hi. Mawhnei mite tankhia dingin mawhneilo Gumpa in mawhnei mite mah bangin dimun hongla hi.\nA thuak dinga kisehsa gimna leh siatna tunga gualzawhna anei khris pen lamdang mah mah hi. Mulkim huai leh cikziat lipkhap huai taka khris phut khakte in gimna leh mawhna ahi hi. Ahizong Pasian in nusia loin ompih hi. Laisiangtho in agen na ah: “ Pasian in thu a ma theihkholhna leh ama geelna tawh kizui-in note khut sungah tua Jesu a hong piak ding a ngaihsutsa hi a, note in singlamteh tungah khai-in mi gilote khut tawh amah na that uh hi” (Acts 2:23). “Heroh leh Pontias Pilat in hih khuapi sung teek mahah Gentail mite leh Israel mite tawh kikupna nei uh a, nangmah in khris dingin na bawl, a siangtho na nasempa Jesu thahna dingin a vaihawm uh hi.Nangmah in na deihna bangin a piang dingin na vangliatna tawh na khensatsa thu khempeuh a sem dingin amaute kikhawm uh hi” (Acts 4:27- 28).\nPasian’ Tapa mudah simmawh leh thahna sanga alianzaw mawhna omlo hi. Genbanna leh mawh neilo khris hongthuakna leh hongsihna sanga lian gimna omlo hi. Hita se leh Pasian in nusia loin ompih hi. “Ahih hangin amah a kisatnim ding pen TOPA’ deihna ahi hi. Amah in natna thuak sak hi. Mawhna hangin ama pumpi a kipiak ciangin amah in a suan-le-khakte mu ding a, ama khan a sau ding hi. TOPA’ deihna ama khut sungah pung ding hi” (Isa 53:10). Mawhna leh siatna omlo, khris sih kulsese loin, tawntung thuman na leh nopsakna Pasian in leitung ah pia thei lo hiam? A taktak in cileng, ih thuak gimnate hangin tatkhiat lametna kingah hi. “Ahi zongin Jesu in, “Pa aw, amaute in bang hih ihi hiam, cih theilo uh ahih manin a mawhna uh na mai sak in,” a ci hi (Luka 23:34)\nMi hoihte kihonkhia zo liailiai bek ahih leh Pasian a umlo, mawh nei mite bang suak ding ahi hiam?’’ 1 Pet. 3:18\nAhi zongin a gamlapi-ah a om ngei hi napi-in tu-in Khris Jesu tawh na kipawlna hangun ama sihna in Pasian kiang hong tun pih hi. Eph. 2:13\nTua ciangin Pasian biakna tau-ah ahi zongin, ka lung hong damsak Pasian kiangah ahi zongin kong pai ding a, laiza khausai la sakna tawh nang kong phat ding hi Late 43:4\nPasian in agensa thute akisep zawhciang “Lungdamna Thu” kici hi. Biakna icih pen Pasian thu himasa zawloin, “Thuthang/thuthak” hiphot hi. Hih pen bang tawh kibang hiam cih leh amaute a honkhia ding galkapte hongtungzo hi cih Radio gensiam na thuthak aza galte mat thongkia te lungdam kipahna tawh kibang hi. Bang hang hiam cih leh amaute ahonkhia ding hong tungzo a, suakta ding uh ahihman lungdam uh hi.\nTua ahih leh “Lungdamna Thu” ahoihna leh athupina in bang hiam? Adang hiloin, PASIAN MAHMAH ahihman hizaw hi. Gentehna in; Tatkhiatna pen hell pan suah takna bek hileh lungdamna hi theilo a; Diktanna pen Pasian tawh kilawmtatna a om kei leh lungdamna hithei lo a; Saltanna pan hong suakta sak Hotkhiatna pen Pasian kiang hong tunpih kei leh lungdamna thu hilo a; Pa Pasian angpom loh innkuan misuahna pen lungdamna hilo a; hih thute pen ngaihsut huai mahmah hi. Tua ahihman mitampi in Pasian pom loin, lungdamna Thu bek apom ki om ta a, lau huai mahmah dinmun kitung ta hi. Hell tawh kipelh theihnang, mawhmai ngah nang, Pasian hehna tawh kipelh theihnang leh Pasian thupha san theihnang ngah nang in lungdamna thu kipom mahmah hi. Hih thute pen kuama nuntakna ki puahphat kulloin a piangthei thute ahi hi. Hih thupha te ngah theihna ding in PIANTHAK sese kullo hi; bang hang hiam cih leh Dawimangpan zong tua te lunggulh hi.\nHih natuamtuam te deihna in khialh luatna omlo hi. A taktak a haihuai thuzong hilo hi. Jesu hong sihna ahang thulianpen in hi thute hang ahi hi. “Khris mahmah zong note’ adingin si a, Pasian kiangah note hong tun’ pih theihna dingin mi hoih khat in mi hoih lote’ mawhna hangin khatvei a si hi. Mite in ama leitung pumpi that a, ahi zongin Pasian in kha nuntakna a pia hi”(1 Pet. 3:18).\nBang hangin lungdamna thu pelmawh in kisam? Eite pen tawntung nopsakna ngah ding leh Pasian hong hotkhiatna minthan na amu ding in hong ki piangsakte ih hi hi. Pasian kiang panlo nopsakna pen Pasian zahtak lohna leh neusakna ahi hi. Eima nopsakna tung tawn in Pasian minthan na kilangsak ding in eite hong ki piangsak ahi hi. Tapa in ama nuntakna tawh hong lei a hongpiak lungdamna thu i cih pen eite adingin tawntung nopsakna Pasian hong sepsak thute ahi hi.\nKhris hong pai ma hun saupi lai in, akicing tawntung nopsakna ih ngah theihna dingin Pasian mahmah hong kilangh khinzo hi. “Nangmah in nuntakna lampi keimah nong lak hi. Nangma omna-ah lungdamna lian om a, na tak lamah nop tawntungnate om hi” (Ps. 16:11). Tua ciangin Amah in gim thuak dingin Khris hong sawl a, “Pasian kiang hong tunpih hi”. Tomno sung mawhna sungah nuam takin omna sangin Pasian mite tawh gimna thuak khawm ding a ut zaw hi (Heb. 11:25). Tomno nopsaknate nusia in khris kiang zuan ni.\nHihte khempeuh kei a dingin bang aa cihnop na hiam? Pasian’ Tapa a um mite in nuntak tawntungna a nei na hih lam tak uh na theihna dingun hih lai a hong gelh ka hi hi. I Jn. 5:13 Aman takin kong genin-ah: Ka thugennate za-in kei hong sawlpa a um khempeuh a nungta pai suak ding hi ta hi. Mawhsakna thukhenna ngah nawnloin, sihna panin a hingkik ta ahi hi. Jn. 5:24\nI Topa Jesu Khris in a hehpihna tawh nuntak tawntungna hong piak ding na ngak kawm un Pasian thu-ah na kip un. Judah 1:21\nAma minthanna dingin Pasian in Eite hong piangsak\nKeimah in leilu lam kiangah, piakhia un; leitaw lam kiangah, len nawn kei un; keima pian’ sak ka bawlsa, keima minthan’na dinga ka pian’sak, keima mintawh a kilote khempeuh ahi, ka tapate a gamlapi panin, ka tanute leimong panin hong paipih un, ka ci ding hi,” Isa. 43:6-7\nVantung lam etna in aksi te agolsemsem in hong muhsak bangin, ama liatna leh thupi na agol semsem a muthei ding in Pasian in eite hong bawl ihi hi. Ama hoihna, thumanna, cimna pilna leh adikna te a pulak leh aki langkhia sak dingin eite hong kipiangsak ahi hi. Pasian ih phat ih pahtawi leh a phatphat dingin Pasian in eite hong piangsak hi. Ama Minthanna dingbekin Mihing khempeuh Nuntak ding kisam. “Tua ahih manin keima in ka hong gen nop thu in: Na hihna khempeuh uh, nekna dawn” na-ah ahi zongin Pasian” minthan’na dingin na hih un” 1 Cor. 10:31\nAma minthan nadingin Pasian in eite hong bawl ahih leh ama minthanna ding bekmah in ih nuntak pah ding ahi hi. Ama hong sehna ombangciat in ih sepding ahi hi. Eite adding hongsepsak nate tungah lungkimzawhna tawh Pasian a liatna kilatsak ding a masa pen ahi hi.\nTua te in Pasian ih itna (Matt. 22:37); ih muan ih suan na (1 Jn. 5:3-4); lungdam kohna (Ps. 100:2-4); midangte ih itna (Col. 1:4-5), hibang sepna in Pasian deih thumanna zungpi te ahi hi.\nPasian aminthan nazah in kiphat zolo hi.\n“Mi khempeuh mawh ciat uh a, a hong honkhia Pasian tawh kigam la uh hi” Rom. 3:23\nMi khempeuh mawh ciat uh “ bang adeihna ahi diam? Ih phat ding, pahtawi ding, muan zah ding, leh piak zah ding kilawm bangin kisem zolo cihna ahi hi. Ama lampi bang zui loin a liatna zah tawh ki lungkim zolo hi. “Amaute in Pasian thei napi- in a zahtak dingun a kilawm bangin zahtak loin, a tungah a lungdam dingun a kilawm bangin lungdam lo uh hi. Amaute in thu hoih ngaihsun nuam lo uh a, a ngaihsutnate uh a mawknapi a suak hi. Amaute pil a kisak mahmah uh hangin a hai mahmah uh ahi hi. A hing tawntung Pasian bia loin, mi, vasa, ganhing, ahih kei leh a bokvak ganhingte tawh a kibang limte a bia zawsop uh hi” (Rom. 1:21-23). “A tak takin eite khempeuh zong amaute mah i bang ngei a, i pian pih lungsim zui-in nungta-in, i pumpi leh i lungsim deihna bangin i gamta hi. Tua ahih manin eite khempeuh zong Pasian hehna hangin gim a thuak dingte ihi hi” (Eph. 2:3). “Tua thu phawk un la lau un: vantungte aw, dah mahmah un la liing un, TOPA in kong ci hi. Bang hang hiam cih leh ka mite in mawhna nam nih a bawl zo uh hi: Nuntakna ciktui ahi keimah a hong tai san zo uh hi. Tuikhuk to tawm uh a, a tuikhuk tawh uh keh-in tui a vung thei kei hi” (Jer. 2:12-13).\nIh vekpi mah in Pasian’ mawhsakna a thuak ding te ihi hi.\n“Bang hang hiam cih leh mawhna in thaman hong piak pen sihna hi a, a hi zongin i Topa Jesu Khris tawh i kipawl manin Pasian’ hong piakkhong pen nuntak tawntungna ahi hi” Rom. 6:23\nEiten Pasian minthan na neusek hihang. Koici bangin maw? Ama sangin nadangdangte ih thupisak zaw hi; ih lungdam theihlohna, ih muanlahna leh ama thupiakna bangin zuih zawh lohna cih te ahi hi. Ama tawntung nopsakna leh aminthan na sangdingin hong khaktanpen Pasian a thuman hizaw hi. “Ama mite khempeuh leh thu um mite khempeuh hangin minthan’ na leh pahtawina angah dingin Topa hongpai Ni ciangin a noptuak mahmah Topa’ minthan’ na nuam sung panin amaute kihawlkhia ding a, tawntung gim thuakna a ngah ding uh hi. Ahi zongin note in ka hong gen uh thute um na hih manun tua nopna sungah na om ding uh hi” (2 Thess. 1:9).\nHell cih kammal pen Thuciamthak sungah 12 vei a kigen na sungpan 11 veipen Jesu kammal mahmah sungpan hong gingkhia ahi hi. “Hell” cih kammal pen tangthu sungpan lah hilo, mi kamcidam khat peuh in a phuah tawmzong hizenzen lo hi. Samsiatna pan mimawh te hong tankhia Pasian’ Tapa mahmah in deihsakna sangpen tawh hong hilh kholhsa a hi hi. Ih thudon loh mawkpen dipkuat huai tak ei.\nLaisiangtho in mihingte dinmun ciantak in hong gen pha pha hi kei zen leh lamet bei dinmun leh khimbangzing mailam a manawh te ihi hi. Ahizong lametna omlai ……………..\nNuntak Tawntungna leh Nopsakna Pia ding in A tapa khat Neihsun Pasian in hong sawl\n“Khris Jesu, mawh neite a honkhia dingin leitungah hong pai hi, cihna thu a man hi a, a up-huai a sanhuai thu ahi hi. Keimah zong tua mawh nei mite lakah a mawh pha bel ka hi hi” 1 Tim 1:15\nMihing bangmah in mimawh te tankhia dingin Jesu Khris hongsihna pen lungdamna sangpen ahi hi. “A hi zongin a thuman taktak ci lehang, a sisa mite zong hingkik takpi ding hi cih a kitel theihna dingin sihna panin Khris kihingkik sak khin zo hi” (1 Cor 15:20). “Ama hong sihna hangin mawhna a kimaisak theihna dingin Pasian in Jesu hongpia a, amah a umte in mawh maisakna a ngah uh hi. Amah tawh i kipawl theihna ding zia hong lahna in hih bangin Pasian a hong gamta ahi hi. Pasian a lungduaina hangin a beisa hunah i mawhnate hong en khong phot hi. Ahi zongin tu hun ciangin Jesu a um mi khempeuh Pasian tawh a kipawl theih na ding leh aman thumanm ahihna a kilatsakna ding in mihingte mawhna tawh kisai-in na hong sem hi” (Rom. 3:25-26). “Khris mahmah zong note’ adingin si a, Pasian kiangah note hong tun’ pih theihna dingin mi hoih khat in mi hoih lote mawhna hangin khat vei a si hi.Mite in ama leitung pumpi that a, ahi zongin Pasian in kha nuntakna a pia hi” (1 Pet. 3:18).Tawntung lungkimna ngah theihna dingin Pasian inn ah zuan ni.\nA kisik, A muangten sihna tawh Khris hang Leihamphatna sang uh hi.\n“Topa Jesu um in, tua hi leh nang leh na innkuanpihte in hotkhiatna na ngah ding uh hi,” Sawltak 16:31\nKisik, kikhel cih kammal pen hong khem mawhna te pelhna ahihi. “Upna” icih Jesu sunga Pasian hong kamciam te ah lungkim lungmuan zawhna ahi hi. “Kei pen a nungtasak thei an ka hi hi. Ka kiangah hong paite gilkial ngei nawn lo ding a, kei hong umte a dang taak ngei nawn lo ding hi” (Jn. 6:35). Tat khiatna pen thalawh theih hilo hi: kilawmlo pipi mah in eite hongki tankhia hi (Rom. 4:4-5), hehpihna hangin upna bek tawh gupna kingah hi (Eph. 2:8-9) hipen mannget loh hong kipia khong ahi hi (Rom. 3:24). “Vantung ki-ukna pen lo lai-ah a kiseel sumtawh kibang hi. Mikhat in amuh khak ciangin lim takin a seel pha hi. Amah lungdam mahmah in a inn-ah ciah pah a, a neih khempeuh a zuak khit ciangin tua lo a lei hi” (Matt. 13:44). Tua bang danin i sep ciangin Pasian gel hong piansakna te tangtung a, eite i lungkim in, eite sunga ama minthan na hong kilangh hi.\nBang kasem ding Hiam?\n“A dik siapa aw, nuntak tawntungna ka ngahna dingin bang hih ding ka hi hiam?” a ci hi. Mark 10:17\n“Thongcingpa in zong meivak a la dingin mi khat sawl a, thong sungah tai-in lau kawm liing kawmin Pawl leh Silas khe kiang va kiden na-in a va bok suk hi. Tua ciangin amaute pusuahpih a, “Tote aw, hotkhiatna ka ngahna dingin bangci gamtat ding ka hi hiam?” ci-in a dong hi, amaute in “Topa Jesu um in. Tua hi leh nang leh na innkuanpihte in hotkhiatna na ngah ding uh hi,” ci-in a dawng uh hi. Sawltak 16:29-31\n• Hong khem hongzol mawhnate pel in.\n• Mawhna kol, hunkhenna leh kisuan na pan na suah tak theihna dingin Jesu zuan in. “Topa a sam khempeuh in hot khiatna ngah ding uh hi” (Rom 10:13)\n• Nang adingin Jesu sungah Pasian hong koihsak nahoih tetungah na lametna khempeuh ngain.\n• Mawhna vangliatna khempeuh upna tawh sumai inla, Pasian hong kamciamna tungah lungkim khamuang in.\n• Ama minthan’na leh a hoihnate a bei khawm dingin a hong sampa i theihna hangin Pasian’ deih bangin i nuntak theihna dingin ama vangliatna in eite’ kisap na khempeuh a hong pia hi. (2 Pet. 1:3-4).\n• Laisiangtho abulphuh pawlpi bel inla, Khris a bulphuh thuzui mite tawh kilawmta in bia khawm in (Phil. 3:7)\nPasian in a lungdam ngiat dingin hong thupiak na thei hiam?\n“Lungdamna tawh TOPA’ na sem un” Late 100:2\n“TOPA sungah lungkim in, amah in na diehna hong pia ding hi” Late 37:4\nNa lungdam theihna asangpen leh a singtho Pasian’ kicin na lamkhat in atonkhop theihna leitung adingin thuthang hoihpen ahi hi. Pasian hong piak Jesu tungtawn a kingah a sangpen alianpen tawntung lungdam kipahna in leitungah lungkimna akici nadangdang te sangin lianzaw zaizaw hi. “Nangmah in nuntakna lampi keimah nong lak hi. Nangma omna-ah lungdamna lian om a, na tak lamah nop tawntungnate om hi” Late 16:11\nJohn Piper’ Laibute lak pan Simding hoihsakte\nPASIAN LUNGGULHNA (Desiring God) cih kipawlna pen, na khempeuh tungah nopsakna dingin Jesu Khris tungtawn a kingah mi khempeuh tungah Pasian hongpiak lungdam thu tangko na ahi hi. Ama sungah lungkim nahangin kote tungah Pasian minthanna hong kilangh a hihman koten note nopsak lungkim na dingin nungta in na kasem uh hi. Pasian thu tawh kisai thu hoihnono man-ol nono leh akhong in Pastor John Piper tungtawn in aki ngah theih ban ah, hehpihna tawh ka Website ah hong hawh un. Akingah thei vante in, laibu tuamtuam, CDs, DVDs, thugenna, thulu.\n“NA HANCIAM ZAWH DANDAN” cih paidan kanei uh hi. Man ciangtan omselo mite hong lpiak zawh zahzah kasang uh hi, bangmah hong kipiak zawh kei leh zong akisap vante ka pia veve ding uh hi. Eite tungah man ngenlo nuntakna Jesu hongpiakna te ka ngaihsut uh ciang a khonkhong in midangte piak khiatna pen nuamsa lungdam in ka angtang mahmah uh hi(Matt. 10:6). Dangka hangin Khris lungdamna kizelh ding a khak tan ahih lohna dingin ka hanciam uh hi. (1 Cor. 9:12). :Tua hi a, dangka tawmlua in na laibu/audio deih khat hongkhak tan thei mai hi, ahizong maizum kisuan dingin ngaihsun keizaw in. Kote tawh hong kizom in, na kisapna bang ka thei nuam uh hi, nongngetna bang ko piakzawh ding uh kote lunggulh leh ka lungkim na uh a hi hi.\nLaigelh pa Tangthu\nJohn Piper in Bethlehem Baptist Chruch, Minneapolis, USA ah Pastor sem hi. Amah pen Greenville, South Carolina, USA ah khangkhia a, Wheaton College, ah pilna sin hi. Pasian sapna azak ciangin biakna nasep hong kipan hi. Fullrer Theological Seminary ah Bachelor of Divinity (BD) sin a, University of Munich, Germany ah Doctor of Theology (D.Theol) zo hi. Bethel College, St.Paul, Minneasota ah kum guk sung laihilh a, 1980 kum ciangin Bethlehem pawlpi ah Pastor sem hi. Amah in laibu tampi zong agelh ban ah, Desiring God min tawh nisim in Radio sung ah lungdamna thu tangkona nei hi. A zi Noel tawh tapa li leh tanu khat nei a, tu in suan leh khak tampi neita uh hi.\nFor a complete list of available titles, please visit www.desiringgod.org .\nCrossway Books, a ministry of Good News Publishers, graciously allowed the use, in this booklet, of selections from What Jesus Demands from the World by John Piper. Please visit them at www.crossway.com\nPublished by permission with Desiring God\nLogos Baptist Bible College & Seminary\nPinlong 8/A – 55, Kalaymyo\n(AGualkik - Cinpu Zomi. )\nLaibu Pasian Thu Piankhiatna Taangthu Thuluui/Articles\nItem Reviewed: Nang A’ ding LUNGNOPNA Laibu. By - John Piper Description: Rating: 5 Reviewed By: Cinpu Zomi


timestamp: atn

url: =LESSON 14 | DECEMBER 24 – 30 JOB KIANG PAN SIN DING THUTE SABBATH NITAK ~ MUC\nLESSON 14 | DECEMBER 24 – 30 JOB KIANG PAN SIN DING THUTE SABBATH NITAK\nAdmin 9:43:00 PM Articles, Sabbath School Lesson\nTU KAAL SUNG SIM DING: 2Kor. 5:7; Job 1 – 2: 8; Matt. 4:10; 13: 39; John 8: 1-11; Heb. 11: 10; 4:15.\nKAMNGAH: “ Tua bangin a thuak mite a hampha mahmah hi, i ci hi. Job in a thuakna-ah a lungduai-na na thei uh a, Topa in a dikna le hehpihna nei ihih manin a tawpna-ah Job tungah a piak thuphate na thei uh hi.” James 5: 11.\nTu quarter sung thusin Job thu a zo ding i hi ta hi. A laibu-in i zawh hangin theih khak loh tampi om hi; sin ding thu tampi om hi; i tel zawh loh tampi om hi. Hih leitung nate zong i tel zawh loh thuthuk tampi omin ni khat khit ni khat a kithei toto zong om hi. Atom a kipan ganhing singkung lopate thei khin zo lo ihih leh bangci bangin Pasian kammal telkhin zo ding i hiam?\nI tel loh Topa kammal a om hangin Ama hong hilh thute muanlah ding om lo hi. Kimlepaam nate pianzia lamdangin i tel zawh loh tampi om hi. Mihing ngaihsut theihna in ciangtan nei-a, mihing in kicing lo ahih manin i tel loh a om ding mah ahi hi.” Ellen G. White, Education, 170.\nI telzawh loh i tuahkhak thu a om mah bangin Job sunga thupiangte zong mihing batzawhloh tampi om mah hi. Gimna, hamsatnate lak pan mahin Topa muantheihzia ding a hong hilhte i sin ding hi.\nMUHNA TAWH HI LO, UPNA TAWH NUNGTA\n2Kor. 5:7; 4:18 sim in. Thuman bang hong hilh hiam? Koi bangin Topa nungzuite in nuntakpih ding i hiam?\nPaul in hun nunung siksanin a genin ah sih nawnloh nunna kamciam hong hilh hi. Tua kamciam upna tawh i nuntakpih hi. Bang hang hiam cihle tua kamciam tangtung nai lo hi. Tua mah bangin Job sunga thute zong a hong tung lai ding tampi om hi. Eite in tua a hong tung nai lo thute lamdangsak ding hi lo hi. Leitung pilna in a pulaak theih loh, a kimu thei lo thu tampi om hi. Thuhilhsia khat biakinn ah thuhilh dingin a pawlpi mite mai-ah ding hi. Mihonpi daitakin a om dingin zasak hi. Tawlkhat sung kuamah paulo hi. Tua leh a khuta a tawi radio lakhia-in radio hong hi. Radio panin awging tuamtuam tampi kiza hi. Tua leh siapa in, “ koi panin hih aw tuamtuamte hong pai hiam? ci-in mipite dong hi. Radio sung panin hong pai hiam? Hi lo hi. Huihlak a om aw paina lampite zui-in hong pai uh ahi hi, ci-in pulaak hi. Ahi zongin tua aw paina lampite kimu thei lo hi. Kilawng thei lo hi. A kimuh theih loh, a kilawn theih loh hangin a om lo hi lo hi. Leitung’hupna, aw pai-na lampi cihte a kipan a kimu thei lo bang om hiam? A kimu thei lo vangliatna nei-te in koi bangin i nunzia hong huzaap thei hiam?\nJob sunga kigelh mah bangin Job’ lawm thumte in bang thupiang hangin Job in gimna thuak hiam cih thei lo uh hi. Job’ lawmte in Pasian in na a piangsak Pasian, a vangliatna le Ama zia le tongte thei uh hi. Ahi zongin bang thu hangin Job in gim thuak hiam cih pen theilo uh hi. Tua bang mahin nisim i tuahkhak thute zong i telzawhloh tampi om hi lo hiam? Tua hi-in Job in a hong hilh bang mahin upna tawh nuntak ding thupi mahmah hi. Mihing in a theihna, pilna in kicing lo hi; ciangtan nei i hihlam phawk ding thupi hi.\nSiatna tawh kisia thu i tel zawh loh thuthuk lianpi khat hi. Mipil kim khat in siatna om lo hi, ci uh hi. Thu-um mite in siatna om takpi hi, ci-in i pulaak hi. Bang thu in siatna hi ci-in i pulaak theih loh hangin thu hoih lo khat i tuah khak ciangin siatna hi le hi lo i pulaak thei hi.\nSiatna nam nihin kikhen thei hi. Kimlepaam panin a piang siatna le gamtat zia le tong siatna ci-in kikhen hi. Kimlepaam siatna i cih in huihpi, tuikhang, zinling, kialpi, pulnatna cihte huam hi. Gamtat zialetong siatna i cihte in guktatna, buluh, mithahna cihte ahi hi. Leitungah siatna a om lam kuama nial theih hi lo hi. Siatna khempeuh hong kipatkhiatna Satan hi. Tuhun mi tampi in Satan om lo hi, ci uh hi. Tua bang upna in Lai Siangtho nial hi pah hi. Satan pen a om takpi mah hi-in siatna khat khit khat a bawl hi. Job sungah hih thu kimu thei hi.\nJob 1: 1 – 2: 8 sim in. Satan bawlin hih zahin leitungah siatna a hong tamzia koi bangin hong theitelsak hiam?\nSatan bawlin Job in gimna lianpi thuak hi. Gamtat siatna, zinling cihte Satan in mite a hong suksiatna in a vanzat khat hi. Ahi zongin siatna kim khat bang hang hiam cih thu i thei kei hi. Job sungah a taktakin Satan cih min kidawk lo hi. Pasian gensia-in Job mawhsakna bek kampau uh hi. Ahi zongin Satan gensia lo uh hi. Bang bang a hi zongin a tawpkhakna ah siatna khempeuh a hong kipatkhiatna Satan ahihna kidawk veve hi.\nHih a nuai-a Lai Siangtho munte in Satan nunzia bang pulaak uh hiam? Mang. 12: 12; Matt. 4:10; 13: 39; Luke 8: 12; 13:16; 22: 3, 31; Sawl. 5:3; 1Pet. 5:8.\nNa nunna ah Satan in kong bangin hong huzaap hiam? Bangci bangin tua panin kidal thei ding na hiam?\n“HIH BANG LAWMTE TAWH ………..”\nJob kiangah a lawmte thum va pai masa uh a, tua khitteh a lawm khat hong pai beh hi. A lawmte’ pulaak thute in thusia hi lo hi. Job thuakna a zak uh ciangin a hehnem dingin ama kiangah hong pai uh hi (Job 2:11). Ahi zongin Job tawh tawl khat a kiho khit uhteh hehnemin upna thu ah thapia zaw lo-in thuman zui dingin pulaak hi. Amaute in thuman gen a kisak uh hangin a vekun khial uh hi. A zenzen in a khial lo uh hi leh, Job in mawh ahih manin gimna a thuak ding kilawm hi leh Job’ lawmte thugen in thuman hi ding hi. Job in upna man kisam hiam? Ahih kei leh kisap dang nei hiam?\nJohn 8: 1 -11 sim in. Jesuh in amaute kitangsap thu bang pulaak hiam?\nHih thu ah suang tawh denlup dingin Jesuh kiang a kipaipih numei le Job’ lawmte in Job a mawhsakzia, hih thu nihte in kilamdanna nei ciat hi. Tua numei nu in siatna, mawhna bawl hi. Amah a mawhsak mite sangin mawh lo zaw kha ding hi. Ahi zongin ama mawhna kipulaak lo hi. A lawmte mawhsak bangin Job mawh lo hi. Jesuh kiangah kipaipih numei nu bangin Job a mawh hi leh, mi khempeuh bang mahin Job in hehpihna, mawhmaisakna kisam hi.\n“Ama kiangah a hong kipaipih numei nu mawhna maisakin nuntak hoih a nungta dingin Jesuh in thupia hi. Tua in Ama dikna le sianthona kilangsak hi. Jesuh in mawhna awlmawh lo hi lo-in mi mawhna pulaak lo hi. Amah pen honkhia dingin hong pai hi. Mi khempeuh in tua numei nu mawhna bek mu uh hi. Ahi zongin Jesuh in tua numei kiangah lametna guanin hehnem hi.” Ellen G. White, The Desire of Ages, 462.\nJob sunga thute in i tungah hong kibawl ding i deih bangin midangte tungah i bawl ding hong hilh hi. Khialhna khat kithuhilh nading hun le mun telsiam ding kisam hi. Khat ii khialhna i pulaakma-in ei mahmah zong mawhnei i hihlam kiphawkin kiniamkhiatin lungnem ding kisam hi.\nAmau khilhna hangin gim thuak hi mah leh, koi bangin gimna thuak mite hehpih ding na hiam?\nLING LE KIAK\nNuntak hamsa mahmah hi. Pasian in mawhna om a kipan mawhna hangin gimna Eden huan pan mahin Adam le Eve theisak pah hi (Pian. 3: 16 – 24). Gimna kipatkhiatna mun Eden huan mah hi-in ling le kiak bek om hi leh mihing nunzia tampi kilamdang ding hi. Na kimlepaam na et ciangin gimna, natna, zawnna, gal kido-na, gitlohna, lungkiatna, siatna namcin le thuman lohna vive na mu hiam? Leitung gimna tawh kisai Herodotus in hih bangin pulaak hi: “naungek khat hong suak khiat ciangin kapsa-in hong suakkhia hi. Bang hang hiam cihleh dahna, natna thuak kha hamtang ding cih a theihkholhna uh kilatna hi, ci-in pulaak hi. Hih in thuhoih a hih loh hangin kua in nial zo hiam?\nJob sungah mite aa dingin lametna thupha kipulaak hi. Job thuakna in mi khempeuh thuakna limcing hi. A man lo pi gimna i thuak zongin mawhna tawh kuamah kipelh thei lo hi. Job in thuman lo-in gimthuak a, eite’n zong thuman lo-in gimna i thuak zel hi.Tua hi mah taleh Job hong gen thu in Pasian in ei aa dingin om tawntung hi. Pasian in a theih loh om lo hi. Na khempeuh a mawkna i lo ding hi, ci-in Pasian in kamciam hong pia hi.\nLeitung laigelh minthang tampi in nuntakna in khiatna nei lo a tawntungin mangthang ding hi, ci-in pulaak uh hi. Nuntakna in bang khiatna nei hiam? Bang manphatna nei hiam ci-in kankhia uh a, mu zo lo uh hi. Bang hang hiam cihleh nunna bek in manneihna hi.\nHih leitung na khempeuh le nunna in a bat zawh loh manneihna om hi. I nuntakna, i lau-na a kipan na khempeuh in a vanglian Pasian khat om hi, ci-in hong hilh hi. Sih theihna hih leitung le leitung nate a bei khit ciangin vangliatna tawh kidim nunna om hi, ci-in Job in hong hilh hi. Job in Pasian hong lak hi. Ama kiang pan lametna hong hong neisak hi. I tuahkhak thute in thu om lo-a thuak i hi kei hi. Pasian in a piang thu khempeuh thei khin hi. Ni khat ni ciang na khempeuh hoihna tawh kidim ding hi, ci-in kamciam hong kipia hi. Pumpi leivui a suak kik zongin lametna tawh kidim nuntakna nei i hi hi. I lamet nate in leitungah i ngah pah ding lametna ahih loh hangin nuntakna in mannei-in khiatna nei hi (Pian. 3:19; Job 2:8).\nHeb. 11: 10; Mang. 21: 2 sim in. Leitung in a hong piak theih loh lametna bang hong hilh hiam?\nJESUH LE JOB\nLai Siangtho thuthuk theite in Jesuh thu le Job thu enkak thei uh hi. Job in Jesuh a limcing kholh ahih loh hangin a nunzia kibatna nei hi. Job sung a thu in eite a hong kihotkhiat nadingin Topa in bang pia khia hiam?\nJob 1: 1 le 1John 2: 1 enkak in. James 5:6 le Sawl. 3: 14 enkak in. A kibang thu bang na om hiam?\nMatt. 4: 1 -11 sim in. Jesuh le Job in bang kibatpih nei uh hiam?\nMatt. 26: 61 le Luke 11: 15, 16, John 18: 30 sim in. Koi bangin Job thuakzia tawh kibang hiam?\nJob 1: 22 le Heb. 4: 15 sim in. A kibang thu pulaak in.\nA tunga Lai Siangtho munte in Job le Jesuh tuahkhak thute kibatna honkhat pulaak hi. Ahi zongin Jesuh bangin Job in mawh nei lo hi lo hi. Job in Topa tungah citakin thuman mi khat hi. Ama nunzia in Pasian min thangsak hi. Satan in Jesuh a ze-et mah bangin Job zong ze-et hi. Mihonpi in a man lo pi-in Jesuh a mawhsak mah bangin Job zong a lawmte in mawhsak hi. Bang bangin kimawhsak taleh Job in Topa tungah citak veve hi. Eite aa dingin Jesuh in citak hi. Bang bang ze-etna a thuak hangin Jesuh in mawhna bawl lo hi. A nunzia in Pasian’ zia le tong kilangsak hi. Pasian’ lim le mel in kicing takin Jesuh tungah kimu thei hi. Mihing a hong kihot khiat nading dikna Jesuh bek mahin nei hi (Heb. 1:3).\nMi khempeuh in upna tawh Jesuh Khrih i san takteh Pasian dikna le thuman i ngah hi. Khrih hotkhiatna sungah kideidanna om lo hi. Mi khempeuh kibang kim khin hi (Rom. 3: 22).\nBang zahin Job thuakna in lian mah taleh ama thumanna le citakna in Jesuh, Honpa nunzia tawmno khat pulaak hi. Khrih hong paiteh Ama zia le tong kicing hong kilang ding hi (Job 19: 25).\nJob in Islam hi taleh Khristian biakna in a kin mahmah leh thupi takin a ngaihsut thu khat hi. Job sunga thu kim khat mihing in tel zo lo hi. Ahi zongin lamdangsak ding hi lo hi. Lai Siangtho sungah zong i telzawh loh thu tampi om hi. Tatkhiatte in khawl hun om lo a tawntungin hotkhiatna le Topa hong itna suutsuut ding uh hi (The Great Controvery, 678). Tua hi-in Topa makaihna tawh kigelh Lai Siangtho hi mah taleh i telzawh loh thu khempeuh hong hilh thei lo hi (2Tim. 3:16).\nJob in a vanglian mahmah, mi khempeuh aa ding thu hong hilh hi. Tua thupuak in “ze-et hamsatna om taleh cihtak thumanna’ hong hilh hi. Job in Jesuh hong hilh bangin nungta hi “ A bei dongin a thuak zote in hotkhiatna ngah ding uh hi” (Matt. 24: 13). Khrih sungah a nungta mi in na hoih sem ding hanciam taleh siatna tawh kipelh thei lo hi lo hiam? Hehpihna, thapiakna kisam mah taleh gensiat, mawhsakna thuak hi lo hiam? Hih bang thute thuak taleh Job in Topa tungah citak veve hi lo hiam? Job aa dingin a hong si Khrih um, a muangte khempeuh tungah “ huh kisam mi huh dingin a hong kisawl ciat hi ( Luke 10: 37).\n1. Jesuh ma-a a nungta Jew mi khat dingin nang le nang kingaihsun in. Tua mi in tuhun a mite’ neihloh thu bang pulaak khia dingin na um hiam? Jesuh nunzia, a nasep in Job hong theitelsak zaw ding hi lo hiam?\n2. Job tawh na kimuh hunteh ama kiangah bang na dong masa penpen diam? Bang hangin dong ding na hiam?\n3. Tu quarter sunga Job thu i sin khak loh bang thu na phawk kha hiam?\n4. Job tung panin bang thulaigil na mu hiam?


url: =Singapore ah numei khatin azatsa nindalna te inntungpan lawnkhia ziauziau ahih manin $1600 ki liausak :: ZOMI DAILY\nposted on 1 July 2017 at 4:50 pm Lomkholna: News, Sawltak, Singapore, World\nSingapore gamsung ah numei khatin khasim anindalna “sanitary pads” te azatkhit ciangin innsung tawlet kongvang Window panin innpualam ah lawnkhia ziauziau cimawk hi. Tuabang in athaangtatna, adakdaina hangin $1600 ki liausak cih Straits Times pan kiza hi.\nTua numeinu pen kum 28 aphakhin khat hi a, Singapore gamsung Block 111, Lorong 1 Toa Payoh ah aom ahihi. National Environment Agency (NEA) te’n zannni Friday ni in agenkhiatna ah hih numeinu in anindalna azatsa tepen tawlet panin paikhia ziauziau cih Complaints 10 vei bang omkhin cihi.\nAbeisa 2016 kumsung in tamveipi nindalna “sanitary pads” zatsa te Window panin lawnkhia ziauziau a, tamveipi zong NEA Officers te’n genkhin in Educational Outreach zong tamveipi ki sawlkhin cihi.\nAhi zongin agamtat ngei mahbangin khasim in nindalna azatsa te inntungpan lawnkhia ziauziaumawk ahih manin akikhel nadingin liausum $1600 aki piaksak banah nai 3 sungzong khuasung siansuahding in Corrective Work Order (CWO) kipia cihi.\nRelated: Singapore ah Kawlgammi innnasem in aomkhat inntungdawn panin tuaksuk in sipah\nNEA te’n hih numeinu gamtatna pen CCTV panin kiciantak in mukhia uhhi. Numeinu pen innsangdawn ah aom khat hi a, khatveibang ni 3 sitset akizom in azatsa nindalna te Window panin lawnkhia ziauziau hi. A lotkhiat khitphet in kuama muhlohding in Window pen khakkikpah saisai ci’n CCTV panin aki muhzia te NEA Officer te’n genkhia hi. Sawltak #zomidaily\nPrevious: Coffee Shop khat ii nektheih zuakte zusa nihin asikgawp laitak Video kizaihkha\nNext: Malaysia, Selangor State sungpan gamdangmi 41,673 bekin E-card bawl


url: =Puanak ~ Hau Za Cin :: ZOMI DAILY\nPuanak ~ Hau Za Cin\nposted on 7 January 2016 at 10:25 am Lomkholna: Article, Hauzacin\nSilh kei leng guaktang hipah hi. ‘Puan’ cih ciang a ‘puan’ pen hi a, ‘ak’ cih ciang ‘silh’ cihna hi leh kilawmtak hi. Ahi zongin ‘ak’ cilo in ‘silh’ i ci hi. Puansilh cih ding hizaw leh kilawma, puanak i ci hi. A koizaw dikzaw cih ka thei kei a, a maanzaw cih zong om tuan in ka um kei hi. Guaktanga i om ding kiselna hilel a, a min ah buaipih ding thupi lua omlo hi.\nSilh loh khak ding, guaktanga om khak ding pen dahhuai a, guaktang zumhuai hi cih a kitheih pan kipan guaktanga om loh manin pupa te in zong ‘lungdam’ na ko tangtang uh hi. Silh khin leng lah guaktanga om ding kidah a, silh ngei kei leng zong kingeina seh mai leh kilawm hi. Naungek piang tungte kei muhna ciangah zong hunkhat laiin puansilh bek uh a, pheituam teng ngeilo uh hi. Tua pen kum 30 pha nailo hi. Tuhun ciang lah naungek piangtung nangawn pheituam sungten tengta hi. A khe in lei sik nawnlo a, a pian pan puan tawh kituam in a nel, a siangtho, a limci ahoih tawh kizem sitsetta hi. Puansilh theih hi cih a kitheih ma in kuamah in nawngkai salo lel leh kilawm hi.\nTuhun TV khawng i et khak ciang gam pawlkhat ah minam pawlkhat puansilh nailo in guaktanga vak bembem lel i mu thei hi. Nupi te bang a awm uh kising liahliah lel a, nopmawh sa sese lo uh hi. Pasal te bel a kivei dangdang thei ding dalna in um lawng peuh tawh tuam in thuncip uh a, a kawng vuah gakcip uh hi. A kiselna uh sang a noplo ding dalna hizaw leh kilawm hi. Amau leh amah a om uh ciang phamawh sa sese lo uh a, ‘guaktang ahih uh zong kitheilo’ lel uh hi.\nPuansilh kisam hi cih a mukhia masasa in puansilh thupisak a, puansilh tangtang uh hi. A silh bek hilo a nop ding, a etlawm ding, a siangtho ding, a zat tangzang ding, a kep ol ding hanciam phapha uh hi. A sangpen tungta cih om theilo a, a dang behlap zel uh hi. Fashion ci dep uh a, a mel a pong tuamtuam bawl vial uh hi. A tua bang bawlsiamte hoh sum tampipi tawh kicial in a sillh masa hiding khawng kidem uh hi.\nA khatna ngah cih a om loh hang numeite bang a mel thak khat mu le-uh ki-eng pah in kideihgawh pah malam uh hi. A neih loh khak ding uh dah in hanciam uh a, a neih uh ciang a thak dang mah lunggulh kik uh hi. Mihing ngeina i ci diam a lamdang veve khat bel himawk hi. Vasa te, gamsa te in silh puan nei tuanselo in a bawlpa bawl bangbangin nungta lel uh a, mihing te pen ‘pilna lungtang’ ‘sia leh pha theihna lungtang’ hong kiguan ahih man hiam a tuamtuam kibawltawmtawm den hi. Mihing khat in a neih pen a dang khat tawh kheksak, a dangkhat tawh laihsak cih pen ngeina in kinei hi.\nMinam khangto masasa in puan thupi sak uh a, a silhcia uh a size kidang den hi. A lian mahmah a silh nuam om a, a neu mahmah a silh nuam om hi. Silh maw silhlo cih kitel mello a deih zong om a, ngaihsutna kibanglo tek hi. Khuk ciang a pha a deih om a, khemong ciang a pha a deih om hi. Khemong dawksaklo dingin gil leh lai teng dawk leh a ci pawl om a, gil leh lai dawklo dingin pheizum ciangciang a dawk zong phamawh salo om leuleu hi.\nPawlkhat leuleu lah a sungten sang tomzaw phial hilo maw cih ding khop a siing silh nuam seisai lai uh hi. Numei diakdiak pen pasalte etnop ding hanciam peuhmah uh ahih cianga amau lunggulh bang silhpah lian uh a, a awm a niam pian, kigak pian, a pheipi bul ciang kidawk cih khawng silh le uh phamawh sa khollo uh hi. Thang Ho pi in mu leh bel ‘guaktang bang uteh’ ci kha ngel ve. Amau deihdan a silh thei pawl a om laitak in ama deihdan nangawn a silh theilo, a kikhamcip pawl om leuleu a, a mel cihloh a khuhcip pawl zong om kik zel hi. A mel nangawn a khuhcip omlai a, mu nuam leng nik lah hisamlo in lemlem kul ding hihtuak. Buaihuai tuak peuhmah.\nBanghang mihingin hizaha puan kithupisak hiding hiam cih ka ngaihsut ciang eima lungsim puakzia tek a lakkhia hilel leng kilawm kasa hi. Pawlkhat in a kang hoihsa, pawlkhat in a vom hoihsa, pawlkhat in pak tuang hoihsa, pawlkhat in ganhing tuang hoihsa, pawlkhat in a gial bilbial, a san hilhial cih bangin a nam tuamtuam om hi. Eima lungsim phasak bang ciat kisillh hilel hi. Pawlkhat leuleu lah amau deih silh theilo hi. Nasepna te puansilh nam bek silh thei uh hi. Galkap ahih leh galkapte silh nam te bek silh uh hi. Sangnaupang ahih uh leh sangnaupang silh namte bek silh. Company nasem ahih uh leh amau company te kizepna bangin kizep kul hi. Amau deihtelna kizang theilo a, a mau deih bang tuamtat theilo uh hi.\nEden Huan ah theiteh kikhui bek puan in nei uh a, tuhun ciang savun nangawn mihing puansilh in kineita hi. Sik nangawn puansilh dingin kibawl a, buangnai nangawn tawh kizemta hi hang. Patpuan leh nai puan tawh kibawlte mah thangpen lai a, a khekzo pak ding om nai tuanlo hi. Khualum leh khuavot ah puansilh kibanglo a, khuazan leh sun hun a silh zong kibanglo hi. Inn sung leh lupna tungah puansilh zong kibang nawnlo a, vakna leh biak kikhopna phual ah puansilh zong kibang nawnlo hi.\nNaupang puan leh picing puan cih nangawn a tuamin om a, a pumpi golna kibang mahleh a kum ham, a kum moi a puansilh kibang nawnlo hi. Khuasung pawlsung ah ama min leh za tawh a puansilh kibanglo a, pastor leh sumbawlte puansilh kidang hi. Khua khat leh khua khat puansilh deihdan zong kibanglo a, nisim nekzong leh nisim lokho te puansilh zong kibanglo hi. Nungak hel ding ciang puansilh leh nasep ding ciang puansilh kibanglo a, lengla do ding ciang puansilh leh thacial kuan ding ciang puansilh zong kibanglo hi. Kibanglo cih ciang kidang cihna hi. Kidang cih ciang a kibang a om hang, kibangkhinlo cihna hi.\nPuansilh kisam hi cih kimukhia sese kei leh sum tampi kinoptuam ding hi. Puansilh leina ding teng tawh nek leh dawn ding kilei thei dinga, Buhsih leh Aksa kilim nek zaw deuh ding hi. Buhsih leh Aksa kine mun leh protein kisam kicing zaw dinga pumpi golna kibehlap in thatang thazung lianzaw pah ding hi. Lian hehaw in puansilhlo in kivak dinga, guaktang hi hang cih kithei seselo ding ihih manin nopmawh tuanlo ding hi. Khuasunga Bawngpi leh Bawngtal kikhawlte kibang lel dinga, a nopmawhna ding om tuan peuhmah lo hi. Guaktang hi hang cih kitheih sese pen a nawngkai hizaw a, puansilhloh pen a nawngkai hivetlo hi.\nTV ah kilang minam khat te ihmut ciang lukham zang seselo in lukham zang dan mah in a lu uh lei pan khuttum tan khawng sangkhaito in ihmu uh a, huih lukham a zang hilel hi. A sangkhai zo zawzaw te lukham sang himai a, a sangkhai zolo te lukham niam hilel hi. Patmu leh akmul cih khawng tawh lukham bawl sese lo uh hi. Amau zat ngei na dan hilel ahih manin a ngawng uh kham tuan peuhmah lo dinga, a ngawng uh kham si in cia ci-a i ngaihsutpih pen amau zatdan leh ei zatdan a kibatloh man hilel hi.\n‘Naked old man of India’ kici liang Mahatma Gandhi bang India suahtakna ding thugen dinga Buckingham Palace a pai laiin dialkhai bek tawh Palace sung lut theilo ding a cih uh ciang, ‘ka silh ding taang teng kumpipa in silhzo in kei ading om nawnlo hi’ ci ziau a, London vot mahmah napi phamawh sa vetlo in dialkhai bek tawh pai lel hi. Politics in a zat kawm nop man bel hipeuhmah incin, ahi zongin ama ngaihsutna ah bel kumpi innsungah lut ding ahi zongin ama kizepna pen zumpih huai tuanlo hi a ci nuam ahi hi.\nIndia mite hauhna teng UK kumpi in hong laksak, suhsak uh teh a cih nopna zong hi kawm inteh. Guaktang phial a kumpi inn sung a lut ding pen kumpi te in na hisak theilo uh hi. Tuhun ciang i inn sungah khe buan pi tawh mi hong lengla ding hileh ‘cih cih cih…’ ciin kihhuai sa in i lut phal kei mai tam ka ci hi. A khe ah bawngek vom pian deda in hong bang henla, a khut ah tangho nekna khut silloh in kheng pian henla, a ngaltak leh a khepimuk khawng gial bimbiam pian henla hileh ih US, UK, Australia inn hoih nono sungah lut dingin bel ki pakta mahmah khollo maithei mate? Ahi zongin amah pen tua bang nopmawh sa khollo, a tua bang kaan om tuanlo hi cih a ngaihsun khat hileh phamawh sa tuanlo ding hi. Ngaihsutna kikimlo cihna hi lel a, a dikzaw om tuanlo, a maanzaw om tuanlo hi. Amau ngaihsutna ah dik tuak uh a, dik a sak uh leh kibanglo cihna hi.\nInnvengpa hiam innvengnu hiamg puansilh lo in inn ah hong hawh gige leh i koi teng hiam nuamlo kisa ding hi. Ahih kei leh lengla neih sial in i lupna lam ah lut in i puan suah in guaktang in lenglado leng nuam sa khin khollo ding uh hi. Sangkah naupangte sanginn pan hong ciah uh ciangin a puansilh uh hong kikhek ciat uh henla, a lawmpa puan amah in silh, ama puan a lawm dang khat silhsak cih bangin hong om zen le uh lamdang kisa ding hi. Bang hi peuhmah hiam hihte in a ngaihsut uh kici dinga, lamdang kisa ding hi. Puansilh kisam nawnlo hi ciin sanginn pan hong ciah uh ciangin guaktang tawh hong tung mawk le uh ‘sanginn bang kihilh na hi vua’ kici ding hi.\nNo ut bang tek in gamta un ciin sangsiate in ciahsak leh zong lamdang kisa dinga, kithukimpih lo ding hi. Ahi zong a thukimpih pawl om dinga, tuate in lamdang na sa lo leuleu ding uh hi. Bilbah bah ding hikei cih a ngaihsun te in bil kivut pen lamdang sa kha ding uh hi. Bilbah bah leng kilawm hi a cite adingin bilvutlo pen lamdang kisa kik ding hi. Pasal bilvut a muh ciang nopmawh a sa om dinga, pasal bilvut bek hilo, bilbah bah a mu pawlkhat in phamawh salo lel ding uh hi. Numei leh numei kiteng lamdang asa om dinga, ‘amau thu hilel e’ a ci om dinga, pasal leh pasal kiten ngeina hi kei a ci pawl om dinga, ‘amau thu hi’ a ci lel pawl om kik ding hi.\nPuansilh ding hi a ci pawl in a silhlo te lamdang sa ding uh a, silh kisam tuanlo hi a ci pawlte in puansilhte lamdang sa ding hi. Khaukhek pen numei khempeuh in siam kul hi a ci minam om a, tua minam te bangin numei khaukhek theilote zi ding in zong na en masa lo pah uh hi. Siamgan thei hi ding a ci pawl om a, inn nupi ding hi lel uha ci pawl om hi. Pilna siamna a neih kisam hi a ci pawl om a, sum leh pai a haumi hi ding hi a ci pawl om hi. Inn kuan silh ding puanngat, puankhui numei liangko ah kinga hi a ci pawl om dinga, pasal in zong a huh kul hi a ci pawl om ding hi. Pasal bek in thugen ding, numei in gen theilo ding a ci pawl zong om ding hi.\nPuansilh minam ihih ciang a khangto veva hihang a ci pawl om ding a, a silh nailote a neumuh bang om thei ding hi. A silh hang a puan nam hoihkei (low quality) a ci om dinga, amah bel a pumpi tawh kituak lianlian bek a silh nuam hita (designer’s dress only) a ci pawl om ding hi. A sum hau tata in puansilh tam man lei hi tuanlo a, a zawng te in puansilh tawm man a nei hi deksuailo hi. Lamgei lampam peuha kizuak khatpeuh a lei ziauziau a om lai in, a thak ngiat bek a lei nuam om leuleu a, mi silhsa ahih hang phamawhkei a ci pawl a om mah bangin mi silhsa peuhmah deihlo a ci pawl zong om ding hi. Puansilh nam a kikhek simin ama puansilh ding a lei den mi om dinga, puansilh nam kikhek in fashion thak om taleh alui mah a siat mateng, a kek mateng, a taw kiphop mateng a silh suaksuak zong om mawk ding hi. Kumkhat silh khin peuh leh a pai pahpah om dinga, kum 20 silh khin mah leh sia nailo ahih manin a silh silh lai om ding hi.\nNa puansilh in na lungsim kilangsak a ci pawl om dinga, na ut ut puan na silh hang na lungsim kidanglo hi a ci pawl om ding hi. Na puan silh dan leh na puan deih dan in na lungsim kilangsak a ci pawl om dinga, a vom a kang, a san, a dup na deihdan panin na mihingzia kilang hi a ci pawl zong om ding hi. A gial bialbual a deih om a, a gial vetlo a mel namkhat bek a pha a silh nuam zong om ding hi. Lungsim kawi leh ngian hau tehna puan a kicih loh hang lungsim kilatna namkhat hi a ci pawl om zel mawk hi. Lei zawh bangbang silh ding a ci pawl om a, mi silh bang silh ut a ci pawl om kik a, mi silh sang hoihzaw silh ut a ci pawl zong om ding hi.\nGennop tamlai si e, guai, ka puansilh hong suah phot dih ning ei.\nZom kik ni. Puan peuhmah a pan om a, khualum ciang silh ding om a, a sah om in khuavot cianga silh ding hiphadiak hi. Lawyer te silh a vom deda khawng pen vot taleh lum taleh silh kul himawk a, India ah lawyer hi ding, Delhi khuasung khawngah khua-ul kai neunau a lawyer puan silh a vak dangdang ding cih pen en huai mahmah keileh kilawm hi. Ahi zongin tua silh kei le uh a lawyer nasep uh sep phal hilo leu leu hi. Police te bang palik puan a silh kei uh leh mi man theilo hi mawk in, puansilh pen thupi veve mawk hi. Vantung ah zong tuuno mopawi ah kihel ding peuhmah tuuno mopuan silh ding kisam hih tuak hi. Gam khangto te ah safety dress code zui lo in nasep kipan theilo hi. Nasepna sungah zong vak phalna ngahlo hi.\nPuansilh ciatciat a tungsilh om a, a sungsilh om hi. A tungsilh ahih leh a nuaia silh pen a thuapna hilel a, a zepna zong hithei a, a lumsakna zong hithei hi. Puansilh thuap thum a pha om a, thuap li thuap nga zong om hi. Thuap khat bek a silh zong om hi. Thuap thum silhte adingin a nuainung pen a sungsilh hi a, a laita pen puansilh hilel a, a tungnung pen a tungsilh hi kik hi. A nuainung silh ding pen upmawh sang silhloh tawh kibang thei mawk hi. Vang siamsuam, kek siamsuam tawh kibang thei hi. Pan lua, silh thaman om maw? cihnop huai thei hi. Ahi zong, tua sungsilh omlo in puansilh kimlo a sa om zel hi. A tunga silh zong a thupi ngaihsut om a, kisam takpi hiam a ci pawl om hi. A hun leh a mun dandan hi. Gengen leng bei thei kei kha inteh, na lungsim ah na behlap tawm mai dia?\nThuap thum na silh a, thuap nih na silh zongin puansilh na hi a, thuap khat bek na silh tawh a kibang hi. Puansilhlo hi lecin puansilh thu thupi lo ding hi. Puan na silh khit ciang suah kik pahpah ken maw… ka pi in, ‘to lo hi, a nit mateng silh ding hi…’ ci hi. Nang pi in bang a gen a?\nPrevious: US gamsung khualzinna pawlkhat – 5\nNext: Kawlgam ah KBZ Bank pan sumguksawm khat kiman\nIndonesia, Bali aom Mount Agung meimual puakkhamkik leuleu\nKa Pa! ~ Pau Khan Kap


url: =Sawltak Tangthu 23 | Siantongluan.net\nSawltak Tangthu 23\nSawltak Tangthu 23 |\nPaul in ulian kikhawmte limtakin enin, "Lawmte aw, tuni ciangdong ka nuntak sung tawntung, Pasian mai-ah kisuanna ka nei het kei hi," a cih leh\nsiampi lianpenpa Ananias in Paul gei-a omte kiangah, "A muk na betsak un," a ci hi.\nPaul in, "Leikang tawh a kizut kulh tawh a kibangpa aw, Pasian in nang hong benggawp taktak ding hi. Keimah thusitna-ah Thukham a zui dingpa hinapi-in Thukham zuiloin kei hong kibetna dingin thu na pia hi," a ci hi.\nPaul gei-a om mite in, "Pasian siampi lianpenpa na zahko hi," a cih ciangun\nPaul in, "Lawmte aw, siampi lianpenpa ahihlam ka thei kei hi. Lai Siangtho in, Na mite uh a ukpa na gensia kei ding uh hi, ci hi," ci-in a dawng hi.\nPaul in tua uliante lakah Saddusi mi leh Farisi mi a omlam a muh ciangin amaute kiangah, "Lawmte aw, kei pen Farisi mite suan ahi Farisi mi ka hi hi. Mi site hingkik ding hi, ci-in lamenin upna ka neih manin hih lai-ah thusitna ka thuak hi," a ci hi.\nTua thu a gen khit phetin Saddusi mite leh Farisi mite kitawngpah uh a, tua uliante khen nih a pha uh hi.\n(Bang hang hiam cih leh Saddusi mite in mi a sih khit ciangin hingkik nawnlo ding hi. Vantung mi ahi a, kha ahi zongin omlo hi, ci uh hi. Ahi zongin Farisi mite in hih thu thumte om hi, ci-in a um uh hi.)\nAmau kitotna awging hupha semsem a, Farisi mite pawlsunga om Thukham hilh siate pawlkhat hong dingin nakpi takin hong pau uh a, "Hih mipa tungah khialhna themkhat zong omlo hi. Vantung mi ahi a, Pasian sawl khat peuhpeuh in ahi zongin ama tungah thu a gen hi khathei ding hi," a ci uh hi.\nAmaute kitotna hong husia semsem ahih manin amaute in Paul balthanggawp khading hi, ci-in galkapmangpa lunghimawh hi. Tua ahih manin galkapte in Paul va kaikhia-in galkap inn-ah a paipihna dingun thu a pia hi.\nTua zanin Paul kiangah Topa hong ding a, "Hang takin om in. Hih Jerusalem khuasungah keima thu genin teci na pan mah bangin Rom khuapi-ah zong keima thu genin teci na pang ding hi," a ci hi.\nA zing ciangin Jew mite pawlkhat kikhawm uh a, Paul i thahkhit ciang bekin anne tuidawn pan ding hi hang, ci-in kiciamna a nei uh hi.\nHih bangin a vaihawm mihing sawmli val bang a pha uh hi.\nSiampi liante leh upate kiangah pai uh a, "Paul ka thahkhit mateng uh anletui ka neklohna dingun khauhtakin thuciamna khat ka nei khin uh hi.\nTu-in note leh uliante in galkapmangpa tungah thu zasak un la, Paul thu a cingin a theinuam kineihin, note kiangah Paul hong paipihsakna dingin na ngen un. Hih lai mun hong tunma-in kote in lamkalah ka na that ding uh hi," a ci uh hi.\nAhi zongin hih a thahsawmna thu uh, Paul sanggamnu tapa in za ahih manin galkap inn-ah va pai-in Paul kiangah a va gen hi.\nTua ciangin Paul in galkapbute khat samin ama kiangah, "Galkapmangpa kiangah hih tangvalpa va paipih in. Amah in thugen ding khat a nei hi," a ci hi.\nGalkapbupa in zong galkapmangpa kiangah va paipih a, "Hih tangvalpa in nang tungah gennop khat hong nei ahih manin nang kiangah kong paipihna dingin thongkia Paul in a hong sawl hi," a ci hi.\nGalkapmangpa in zong a khutin tuapa lenin amau gel guak paikhia uh a, "Bang hong gennuam na hi hiam?" ci-in a dong hi.\nTangvalpa in, "Uliante in Paul thu a cingin a theinuam kineihin, zing ciangin amaute kiangah Paul na paisakna dingin Jew mi aana neite in ngetding a thukim uh hi.\nAhi zongin lamkalah Paul a pangsim dingin mihing sawmli val bang om uh ahih manin amaute hong ngetna pia kei in. Tua mihing sawmlite in Paul a thahkhit mateng uh anletui a neklohna dingun kiciamna khat bawlkhin uh hi. Amaute a kithawisa-in om uh a, nangma thupiak ding bek a ngak uh ahi hi," a ci hi.\nTua ciangin galkapmangpa in tangvalpa kiangah, "Kei kiangah hih thu nong kohna thu kuamah theisak kei in," ci-in a vaikhak khit ciangin a ciahsak hi.\nTua ciangin galkapmangpa in galkapbute nih samin, "Sisaria khua-ah a pai ding galkap za nih sam un la, sakol tung tuang galkap sawmsagih leh teitawi galkap za nih tawh zong pai un la, tuzan nai kua hunin dingkhia un.\nPaul tuanna ding sakol pawlkhat zong keng un la, Menzipa Feliks kiangah hoihtakin va tunpih un," a ci hi.\nTua ciangin galkapmangpa in hih a nuai-a bangin lai khat gelh hi:\n"A Lian Menzipa aw, Keimah Klaudias Lysias in hopihna lai ka hong gelh hi.\nJew mite in hih mipa manin that dektak uh hi. Rom gammi ahihlam ka theih ciangin ka galkapte tawh pai-in ka va honkhia hi.\nAmaute mawhsakna bang thu ahi hiam, ci-in theinuam ka hih manin thusit dingin amau uliante kiangah ka paipih hi.\nThong khiatna ding leh sihna thuakna dingin khialhna a bawlna bangmah ka mu kei hi. A mawhsaknate uh amau thukham ngeina tawh kisai hi lel hi.\nJew mite pawlkhat in amah a thahsawmna thu hong kikoh ciangin nangma kiangah puak dingin ka ngaihsun hi. Amah a mawhsakte in nangma mai-ah thu a hong genna dingun amaute kiangah ka gen hi," ci-in a gelh hi.\nGalkapte zong a thu ngahna bangun gamta uh a, tua zanin Paul paikhiatpihin Antipatris khua dong a paipih uh hi.\nA zing ciangin khe galkapte kilehkik uh a, sakol tung tuang galkapteng bek a kha suaksak uh hi.\nAmaute in Sisaria khua-ah Paul tunpih uh a, menzipa kiangah a lai puak uh pia-in, ama tungah Paul a ap uh hi.\nMenzipa in tua laikhak sim a, koi lai gammi na hi hiam, ci-in Paul a dong hi. Amah in Sisaria gammi ahihlam a theih ciangin,\n"Na langte hong tun ciangin thu kong sit ding hi," ci-in a gen khit ciangin, Herod in a lam innsungah Paul koihin a cinna dingun thu a pia hi.\nTedim Lai Siangtho / Laibu: Sawltak Tangthu 23


url: =Minam mangthang na hihi ~ Khaibawi :: ZOMI DAILY\nposted on 18 June 2015 at 9:09 am Lomkholna: Article, Khaibawi, Politics\nJessica Williams in pau le lai tawh kisai a laigelhna khat ah, “if you grow up not speaking your language, you won’t know who you are,” a cih ban-ah “language expresses something about identity” naci hi.\nHih thute pen adiak in Zogam a omnawmlo, muntuam, gamtuam aom Zomita dingin theihhuai mahmah kasa diak hi. I pau le I lai ki zat lohna mun le gam ah khangkhialeng, I pau I lai tawh ong pantah ding mi aom kei leh kisiam hetlo ding a, a tawpna ah Jessica Williams cih bangin I hihna ki mansuah in kua minam ka hi hiam, cih na ngawn aki gentheilo ding na hi gige mawk hi. Kawlpau bek a siamte pawlkhat kawlte ki sading uha, vaipau bek a siamte vaite kisa in, mangpau bek a siamte mangte a kisa zong mi aom theiding hi mawk mah hi.\nAhi zong in minam vai a tel mite’n hong genkhiat kei phial uh leh zong, a lungsim tawng panun hih nu/pa minam mangthang a hive maw, ci-in hong hehpih mahmah or hong neumuh mahmah kha thei ding uh hi. Jessica Williams genna khat mah ah, tulai tak leitungah pau tulguk kim hinglai a, a lang pen a mangthang ding dinmun ah omin lauhuai mahmah hi, ci hi.\nSydney aom Global Network a kici Christian biaknalam tawh kisai a, nasem Alex thu genna khat ah pau tulsawm val ka Ministry sepna uah, Gospel thu record in amau pau mahmah tawh a zaktheih nading un kasem uh hi, ci hi. I gennop ah atawm atam hi masalo in pau le lai mangthangding, a lauhuaizia hizaw ahih manin tawm zomkik dih ni.\nSutherland of the University of East Anglia a Professor asem Steve in tuma a beisa kum 500 lai in pau pen 4.5% mangthang in vasate leh mammals (ei pauin bang a kici tam thei vat kei-ing)te sangin mangthang baihzaw hi, acih bang-ah pau le lai pen gamtuamtuam ah I lalnaI(migration) hang leh minam dangte tawh tenkhopna kim le pam(environments) hangin mangthang hina ci hi. Hih pen tulai tak Zomite dinmun tawh kinai mahmah kasa hi. Pau le lai I mangthang sak leh tuate bek a mangthang hilo in I nuntak sunga thu le la, I tangthu, I tuanthute khempeuh tawh a mangthang khawm suak theilai ding hi, nacih beh hi.\nDr. Puapau( Pum Khan Pau) in Zomi TV US makaite thudotna ah minam dinmun tawh kisai thu pawlkhat genkha a thupi mahmah kasa hi. Bangci hiam cih leh no a tungmasa nu le pa te’n tulai khangnote tungah I ngeina I pau le I lai limtak na pattah theih uha, nasiam sak uh leh amau zong amau tu le tate na pantah theiding uh hi. Ahi zongin no limtak na panttah zawh kei uh leh amau tu le ta te’n tu laitak en minam vei in ZOMI I kicih kankan pen ei awlmawh zah, ei veizah hong awlmawh hetlo, thupi hongsa hetlo ding uh hi, na ci hi.\nDr. Pau thugenna panin I minam mailamding dinmun leh tu banga I innkuansung pan mah a, I ki nakpat mahmah akul dan zong hong phawksak beh hi. I pu I pa te’n ngeina hoih tampi hong nusiat uh a, eite minam mangthang hong suaksaklo uh hi. Hih a tunga mipilte laigelh leh thugente limtak ngaihsunleng, ei khang hun ah I tu I tate I mit muh mahmah in zong minam mangthang asuak pawlkhat omta khading hi. I nau minphuah dan pawlkhatte leh I min kilawh ki sapdante a kipan I ki puahphat ngel kei leh, I ki bawlphat kik kei leh I hihna (identity) aki mansuahsuah na hi gige thong hi.\nTulai pawlkhat te’n kawlmin,vaimin, mangmin, Lai Siangtho sunga mi minte leh a tuamtuam thupisak in I Zo ngeina tawh a kiphuak I min khel in I zangh thei hi. Kei zong nidangin tuate thupisa leh ka ki thuahpih ka lawm pawlkhat te’n ka min saphak hongsa uh ahih manun khatvei lah Peter khatvei lah Simon, khatvei leh David, John cih bang peuh zangin ka lawmte ka kisam sak ngei hi. Bangalore ah ka omlai in eimi ka lawm Pidawta te khat in a nasep na-ah a minpen kawlpau in Bomu ci ahih manin amau lah a khiatna theisamlo uh ahih manun a Manager te nangawn in Bomu ci-in sam uh, cih ciamnuihna in ki genzel uh hi.\nTu-in bel minamdangte tawh ka ki thuah khak leh ka Zomin mah hilh ngiatngiat in a awsuah diktak in hong saptheih kei uh leh zong hehna, bangna in neiselo in ka sangsiam hi. Hih thu ah bang gennuam ka hi hiam, cih leh minamdangte, I lawmte khualluat man-a, I hihna(identity) va khelliang khakding peuhmah hilo hi, cih a ki theisaknuam I hizaw hi.\nTulai tak a, I pau I lai bang tan ki zangh in na um hiam? A mangthangding in na lamen hiam? Mangthang leh nang leh natu na tate na pengtuan ding uh hiam? A mangthang ding na deih hiam? Deihlo na hih leh Zopau Zolai na sinsak ngei hiam? Na hilh ngei hiam? Na hilh theih kei leh zong, a hilhthei dingte na cial ngei hiam?\nNa innkuan sung ah Zo ngeina na zanghlai hiam? Na pau, na lai, na ngeina na theih kei leh minam mangthang na hi ding hi, cih hi nawnlo in, na pau nalai na theih kei leh minam mangthang na hi hi, ci-in leitung mipil te’n hong genta uh hi. ZOMI nang’ cikciang na mite’ nong taisan diam or cikciang nang ZOMI na taisan diam! CHIN ki cite nung na zuihzuih leh bel a sawtlo in nong mangthangpah ding hi. Khaibawi\nPrevious: It dinga kilawm bek hi loin, it loh a phamawh Pate\nNext: Ka phone kisia ai tam? ~ NK Khanno


url: =UNHCR zumpi pan Malaysia Refugee tetung zaksakna (08 Feb 2017) :: ZOMI DAILY\nposted on 8 February 2017 at 6:52 pm UTC+9:30 Lomkholna: Malaysia, News, Refugee, Zomi\nMalaysia gamsung aom Refugee gambel te US gamsung luttheih nading “Resettlement to the United States” vaitawh kisai in Malaysia UNHCR zumpi panin Community Leaders te tungah anuai abangin zaksakna hongnei uhhi.\nUS Resettlement vaitawh kisai in thuthang tuamtuam om cihpen UNHCR zumpi inzong kathei uhhi. Nungdiakin aki tangko ahi US Resettlement thuthang vai hanginzong nakipawlna Community sungpan unzong US gam luttheih nadingin sazian akipuaksa Refugee te lunghimawhna tampi omding cih kathei uhhi. Ko UNHCR lampan inzong ahunlap in thukhatpeuhpeuh kasuizuihpah uh a, hihvai tawh kisai inzong US thunei tetawh kaki thuzaden uhhi.\nTuni ciangciang UNHCR in anuai abangin theihhuai Information te kong suahkhia uhhi.\nUS President in Executive Order letmat thuhkhin ahih manin, US gamsung alutding Refugee khempeuh ni 120 sung aki khawlcipsakpah hiphot hi. (Suspension) US lengding in Departure Date January 30 leh February 02 kikal akipiasa te ahunmah in lengthei uh a, tuanungsiah lenniding “Departure Date” akipiakhinsa khempeuh aki zaksakkik masiah aki dinkhawlsak phot ahihi.\nTulaitak United States Refugee Admissions Program (USRAP) Pipeline sungah akihel Refugees khempeuh amau mimal Case pen aki koihcip “On Hold” phot ahihi. US lengthei dingin min akipuak Refugees khempeuh RSC (Resettlement Support Centre) te in amau mimal tangthu Case Information leh Biodata khempeuh hoihtak in nakemsuakding uhhi.\nUS lengthei dingin min akipuak Refugees khempeuh ni 120 Suspension akibawl hunsung in Case Status kilaihna bangmah omlo dinghi. Tua ahih manin US nalentheihding vai uh bangmah dot kullo, Inquiry bawlkullo hi. Refugees te’n ngetna abawlkei nakleh na Case uhpen RSC panin hong khakcipsak loding uhhi.\nRefugees te’n Emergency vaiphamawh khatpeuhpeuh ahi zongin, Phone Number kilaih cihte ahi zongin RSC te tungah ki zasak theihi. Phone: 03-21415846 RSC te kiangah navai dottheih ahih hangin, hih ni 120 Suspension hunsung in RSC in navai tawh kisai bangmah honggencian theiloding uhhi.\nHihvai hangin mi tampitak nawngkaisakding a, ahi zongin na lungduaiding leh na theihsiamding kongthuum uhhi. Lungdam!\nPrevious: Inntungpan atuahsawm nupikhat apasal in asampan manin honkhia ~ ZD\nNext: Zogam Chin State thuneite leh Tedim gam leitang neite vai ~ Pu Nang Lian Thang\nMalaysia ah Nu leh Pa Pawi nopcitak kibawl


url: =Bahamas tuikulh sung a singno po ~ Tg. Samuel Nas :: ZOMI DAILY\nposted on 10 July 2016 at 8:28 am UTC+9:30 Lomkholna: Article, TgSamuelNas\nKhatvei lai in Bahamas tuikulh(island) sungah singno khat po hi. Tua kiim ah singno po omsun pen amah bek hi a, a hiangte etlawm in, a tehte zong hingkim dipdep hi. Mualdawn a ni tum kuankuan et khong pen ama nopsakna hi a, muhnopsa in enen zel hi. Lungkhampih luat ding neilo a, nuntak nuam in nungta hi.\nTua banga nuntak nuam taka hun a zat laitak in nikhat pen a teh khatin keu lam hong manawh mawk hi. Hi bang thu pen a khatvei tuahna ahihmanin patau mahmah sim giugiau hi. Tua leh ani ani in, khat khit khat a teh keute hong kibehlaplap ta hi. Hun hong pai zelin nikhat pen ahi thei ngeingei lo dinga a ngaihsut thu khat hong piang mawk hi. A teh khat pen a hiang panin lei ah hong kiasuk hi. Tua bangin a sawtlo in adangte zong tampi hong kia behlap a, kiakia mai hi.\nSingno in pen a lawh ding dang thei tuanlo ahihmanin en gige bek a, a tunga thupiangte theisiam lo ahihmanin haksa a sa mahmah hi. A teh kia zah pen simsim lel mai hi. Nikhat in singteh 9 bang kia… a zingteh 12 cih bangin kiakia mai dan hi. Singno zong ong lunghimawh deuhdeuh in, “Kei bel a si ding hi tang ei!” acihna mun mah omsak hi. Ama adingin nopna nite pen dahna khitui luanna suak a, a lungdamna zelte zong lungziinna bek hi ta mai hi. Kamsia kisa in kapkap bek a, dam man zong omsa nawnlo liang hi.\nTua leh tua bangin lungkham mangbang takin a om lai in, vasa khat a hiang khatah hong tutkhawl vat hi. “Bangci na hia lawm? Lungkham tuak si cia… bang thu tuak na hiam? “ ci-in vasa in singno lungkham mel a muh ciangin na hopih pah hi.\nSingkung in zong, “Sih ding bek a ngak hi ta ing ei lawm aw, ka nuntakna haksa sa lua ing….” cih bekin na dawng hi.\n“ A bang thu in maw lawm…? “\n“ Tusung bekbek in ka teh kiakhia pen 94 tak pha mawk hi lawm aw, ngaihsun mah dih ve… Lungkham om hilo hiam?\nBang lawh ta ding ka hiam maw… ”\nA zak thute vasano in lamdang sa pian a, tua leh, “Hmmm…. Nang aw…Theilo nai ve maw?” ci-in a kuul etsuk pian hi. Hong khuadak koikoi kik phot in tua leh a kiim a kiangah singpo dang a muhloh tak ciangin a lawm ii natna pen hong theihsiampih pah hi.\n“ Tawp o lawm tawp ta o…kap nawn kei o… Tu-a kong gen ding thute limtak na ngai in aw… Hih bang thu haksa na tuah pen, nang bek ii tuah hi zenzen lo hi. Leitung a singkung po khempeuhte ii tuah thu aih mawk aive leh. Lamdang sa lua nawn kei in.”\nTua thu singno in za thei mello hi.\nVasano in zong nuihmai takin,\n“Na dam sunga na mangngilh nawnloh ding thu thum hong hawmsawn nuam ing …\n“Khatna ah, I sansa thuphate pen I tuahkhak haksatnate sangin tawm zaw ngeilo limlim cih thu hi. Ka tehte 94 tak kia khin na ci hi. Na teh kiate bekbek simsim cin a, na teh hing dipdep laite leh a kialote na sim kha hiam? Sim ngei in hong umlo hing. Tu’n I sim pak dia? “\nSingno in zong thumang takin hong simpah saisai a, 300 tan bang hong tungto pah hi. “ Sim zawh pak dingte hi kei veh e leh lawm. Tua zah tawh hun sak phot mai ni” ci a, a lung zong hong nuam deuh ta hi.\nVasa in a thugen zomlai a, “ Kong gennop khatah, khatveivei tuahsia kisa in i kahkah laitak I thupha sansa te zong mangngilh kei ni. Ei pen haksatna khong I tuah tak ciangin I haksatna bekbek pen ngaihsunsun I hih manin khatveivei I lu khong hong khang hathat thei a, lungzing lel hi. Leitung ah a kamsia penpen dan khongin zong ngaihsutna khong kinei thei lai hi. Tua pen a hoih hetlo na na hi. Ei leh ei a kigimsak i hi lel hi. Tua manin, na haksat pen ni in zong na sansa thuphate mangngilh kei in.\nA nihna ah, na teh a kiat khiatna maa-te limtak vel phakik in kong ci nuam hi. Limtak na vel phat a ahihleh tua a kuak sungah singteh thak hong po pan na mu ding hi. Teh hoihzaw na neih theih nadingin na teh luite a kiat uh kul na na hi. Tua hi a, I tung a piang bangbang pen tun I theihsiam pah loh hangin ei adingin a hoihzaw mah na hi zel hi.\nKa tawp nadingin dotna khat hong dong nuam ing. “Na teh kekhiate pen lei ah a kiatsuk tak uh ciangin bang suak uh hiam?”cih hi.\n“Bangmah suak kei uh e. Muat mai lel uh hilo hiam?”\n“ Man dek tak cei… muat mai lel mah uh hi. Ahizongin hoihtak na encik lai lecin maw, a tangthu uh pen tua tan bekah na beilo hi. Damdam in lei ah tumsuk suk uh a, leihoih va suak uh hi. Tua leihoih pen na zung(root) te in na nekik uh a, tua panin tha hong piang hi. Tua in gah tampi hong gah sak thei hi.\nTua teng hi ei kong gennop pak. Ka nai cingta mawk ei lawm. Ong na lensan kik ta ning maw.”\n“Aw, aive. Lungdam ei. Nidang ciangin kihokik zel ni maw. Nuam ei.” ci-in mangpha kikhak uh hi.\nTua ni akipanin pen singno zong a lung hong nuamkik ta a, THUPHA NGAH SINGNO ahihlam kiphawk semsem in… Pasian min a phat den ta hi.\n@ Tg. Samuel Nas\nPrevious: Zomite kikhen theilo ~ J. Thang Lian Pau\nNext: Taangval te natheihding uh thu pawlkhat!


url: =Hello Tedim (1) ~ Hau Za Cin :: ZOMI DAILY\nposted on 15 February 2015 at 8:33 am Lomkholna: Article, Hauzacin\nLeitung gam tuamtuama a om Zomi khempeuhte aw, hong tung ding Zosuan Tuailai Khawmpi ah kihel kim ciat dingin nang leh kei Tedim Khuapi in hong sam hi. Na pumpi mahmah hong kihel dingin hong ngak ngeungau hi. Na lungsim khempeuh tawh hong kihel dingin hong zawn hi. Na ngaihsutna hoih khempeuh tawh Zomi leh Zogam puah ding zia kikum dingin hong lamen hi. Zomi momno, Zomi khangnote maban ding, a mi, a gam, a khua a tui a khantohna ding ngaihsun khawm, kikum khawm, thukimna lusu khawm dingin nguai ngeungau in hong ngak hi.\nZogam leh Zomi a paalna dingin na siamna, na pilna, na theihna, na hanciamna, na kuhkalna, na kipiakzawhna, na cihtakna khempeuh cil hetlo a na zat ziahziah ding hun hong ngaklah mahmah hi. Nawitep naungek in a nu lokuan a ciah ding kal a ngaklah bangin nang hong kingaklah a, nang hong kilunggulh in na awmsunga nuntakna tui ngo sitset ngaklah in dangkeu in na khuadakdakta hi. Tua sapna, tua dangkeuna awnghu dingin diangkhia mah lo ding na hiam? Bangtan ngak sawm lai na hiam?\nKa ngaihsun a, a hun hong tungta bangin ka tuat hi. Khawmpi a masa ni zingsang na hi a, Zogam mual leh guam a taanvak sitset dinga zingsang nisuak in Tedim khuapi hong kap tang singsengin akgil a akluite lungdam in lungdam la sa khawm liailiai uh a, akpi in a note tawh huankhang dai nawl ah kizui diamdiamin a pi thaikhiat ganhing leh lungnote ne in awng ciakciak uh hi. Huansak inn nupite anhuan kawma tuikeu kia ging valval in hong phawng himah leh aklui khuang ti-ti-ik-ik te mah in zaila sak zom toto uh a, ka maiphiat khin inkatau pan ka khuadak leh zing nisuak in Leilum, Lawibual, Sakollam leh Myoma veng khempeuh zong na kap taang singsengta hi. Ka mai nul kawmkawm in innsung ka lut leh Zogam huihkhi siangin hong zui zel a, vot hiauhiau in innkim a singteh hing sitset in zong lungdam in na lampih diamdiam uh hi.\nZing niangtui dawn kawma ka tutna Cingtutphah tung pan ka khuadak leh huandai kiu a Baibek nupa nisa lum awi zong a mei del vatvat in a tawsan hong dawk zauhzauh zel a, Zogam a om takpi hita in maw cih ka melh nawn kei hi. Inn kim ah anphui/sulbung kung leh singmehthuk, sapthei/mangthei kung zam dimdiam leh golkhadi/bisikut gui zam khempeuh in Zogam hoihna a kimsak hi a, mawtaw lam gei a kizui diamdiam Sial honte lah Zogam hihna a bukimsak nuntak migi ganhingte ahi hi. Zophualva leng diaidiai in mual leh guam kantan in khua khung pan khuataw lam zuan in sak leh khang ah kileh kawikawi mah le uh – suakta taka nuntak i cih hih bang hi a, utna lamlam ah lengin, vak in ann zong kawikawi, hiangkawm kawikawi thei cih mit muh in hong lak ahi hi. Lupna gei a Balpi leh Balke kisungte, kawlkai leh mai, maipuang kisial zeizaite in Zogam nek leh dawn ah a cidam penpente a nei gam i hihna hong lak toto lai hi.\nKa takpi lah hong bang dektak a! Zosuan Tuailai Khawmpi hong tung ding a ngaklah lua a mitkha ah bawl khol himawk veng e…\n5. ….leh a tuamtuam…\n8. A tuamtuam….\nMipi taangvak nuam Sialpi khat, Sialtal khat cih bang a pia nuam i om leh zong kingah ding hi. Sun niangtui khatvei dawn man ding kong si nuam a ci thei i om leh zong kingah hi. Ahih kei leh Banner man ding hong si ning, Stage bawl man hong si ning, Sound System man ding hong si ning…. cih bangin a kiphal mi i om leh lungdam takin kisang ding hi.\nTua banga kihel nuamte in kei kiangah ahi zongin Pa Khup Khawm Mung (Khawmlay, email: khawmlay@gmail.com) ah a tuamin email hong khak in hong zasak ta un cih kong zawn nuam hi. Pawl hi in, mimal hitaleh kihel thei tek hi. I gam i minam in nang leh kei hong ngak hi. Hong tung ding Zosuan Tuailai Khawmpi ah kimu ni maw! (zop lai ding) Hau Za Cin\nPrevious: England gamsung ah Accident hangin mawtaw 40 val ki phukha\nNext: I am lost in the midst of Zomi movement ~ Khup Khan Thang


url: =Taunggyi ah thauvui puakkham in meikuanggawp, mi 1 si in 3 liam :: ZOMI DAILY\nposted on 30 October 2017 at 4:19 pm Lomkholna: Myanmar, News, Sawltak\nMyanmar, Taunggyi Tazaungdaing Balloon Festival ah zatding in akikoih thauvui te puakkham in, mei kuanggawp a, mi 1 si in adangzong mi 3 liamgawp uh cih 7Day Daily pan kiza hi. Taunggyi, Chanmya Thazi vengsung ah zanni Sunday nitaklam in thupiang ahihi.\nShan State Fire Department panin uliankhat ahi U Tin Min in agenkhiatna ah Sunday (October 29) nitaklam 5pm hunpawl in Tazaungdaing Balloon ah akizangding thauvui te aki gawmtuah laitakin apuakkham hi ci’n genkhia hi.\nThauvui te puakkham in, meikuanggawp ahih manin, Nyaung Shwe paninzong Fire Engine te’n meiphelh huhding in pai uhhi. Tua meiphelh huhding in apai kum 59 aphakhin Firefighter khat meikhulak ah naklah in aphual mahah sisuak cihi.\nTuaban ah meikuang akipatna innsung aom Balloon bawl asiamkhat ahi U Sow Naing Lay kicizong apumpi avekin meikanggawp ahih manin, lunghimawhhuai “Critical Condition” kici hi. Tuaban ah adang pasal 2 zong meikatna hangin liamna ngah uh a, Taunggyi Sao San Htun Hospital ah kipuak uhhi.\nTazaungdaing Balloon khahhun, Balloon kidemhun ahih manin, hih Balloon te ah akizang thauvui pen asukna panin apuakkham, akang ahihi. Thauvui asupen leh agei ah aom pasal nihte zong avek un akang cihi.\nBalloon 7 bangah akizangding thauvui teng puakkham in, meikuang kipan a, tua vengsung aom inn 7 bangin mei katlawhgawp cihi. Thauvui meikuang pen meikuang khauhphadiak in, meiphelhzong hamsa mahmah cihi.\nHih thauvui panin meikatna pen akhauhna Level 3 in ki ciamteh a, Taunggyi State sung aom meiphelh mawtaw “Fire Engines” 12, meiphelh Firefighters mi 100 val leh khuasung mipi te’n meiphelh in huhngeingai uhhi. Hih meikatna hangin bangzah kisum cihte leh meikatzia te hoihtak aki kanciansan laitak cih kiza hi.\nRelated: Myanmar, Taunggyi Balloon pawipi ciangin Security khauhsak mahmahding\nTukum Taunggyi Tazaungdaing pen abeisa kumte sangin Police Officers leh Soldiers “galkap” ami phazah mahmahzong aki behlaptoh banah Technology lamsang tawhzong hanciamtak in Security kibawlding hi ci’n palik thuneite’n nungdiak in limgenkhiat mahmah uhhi. Sawltak #zomidaily\nPrevious: Malaysia, Kajang vengsung ah thau kikapna piang, mi 2 liam\nNext: Malaysia Puchong lamzikpi tungah Driver honkhat kitawng, mi 6 kiman


url: =Thu Hilhkikna 1 | Siantongluan\nHihte pen Jordan galkhat gamlak, Suf galkhat Arabah gamsung, Paran leh Tofel, Laban, Hazeroth leh Dizahab kikalah Moses in Israel-te khempeuh tungah a gen thute ahi hi.\nTua mun pen Horeb panin Seir Mual tawnin Kadeshbarnea lamah ni sawm leh ni khat paina ahi hi.\nHeshbon gamah a teng Amor kumpipa Sihon, leh Ashtaroth leh Edrei gamah a teng Bashan kumpipa a zawh khit ciangin, a kum sawmlina, kha sawm leh kha khatna, a ni masa ni-in, amaute tungah thupiakna-in Topa in ama tungah a piak bangbangin Moses in Israel mite tungah a gen hi.\nMoab gam Jordan galkhatah Moses in hih thu gentel a,\n"Horeb gam sungah Topa i Pasian in eite kiangah, Hih mualah sauvei na om khinzo uh hi.\nKithawi-in na khualzin uh kipan kik un la, Amor mite mualtung gam leh Arabah kiim, mualtung gam, lei niamna gam, Negeb gam khempeuh, leh Kanaan mite gam tuipi gei leh Lebanon, gun golpi ahi Eufratis gun dongin pai un.\nEn un, note mai-ah leitang ka koihzo hi. Pai un la, Topa in na pate uh Abraham, Isaac, Jakob, leh amau nunga a suanlekhakte uh tungah piak dingin a ciam leitang luah un, hong ci hi.\n"Tua hun laitakin note kiangah, Kei guak bek in note kong enzo kei ding hi.\nTopa na Pasian un note tampi hong phasakzo hi. En un, note tuhunin vantung aksite zahin tampi na pha uh hi.\nTopa, na pate uh Pasian in tu-a zah tulin note hong bawl hen la, note tungah hong ciamsa bangin thupha hong pia ta hen!\nKei guak in note thu kineihnate siansakna ding tavuan lianpi bangci puakzawh ding ka hi hiam?\nNa minam uh tawh a kizui-in a pil, thuthei, thuphawksa mite teel un la, note lutangin amaute ka koih ding hi, kong ci hi.\nNote in, Nangma hong gen thu pen kote-a dingin hoih hi, ci-in nong dawng uh hi.\nTua ahih ciangin na minam lutang uh ahi, a pil thu phawksa mite ka la a, note tungah lutangin a tul uk, a za uk, a sawmnga uk, a sawm ukte, leh uliante na minam khempeuh sung uhah ka koih hi.\n"Tua hun laitakin na thukhente uh ka thuhilh a, Na sanggamte uh thu neihte za un la, mi khat leh a sanggampa ahi a, amah tawh a om khualmipa tawh ahi zongin thu a mantakin khen un.\nThukhenna-ah angvan na nei kei ding uh hi. A neu leh a liante a kibangin a thu na ngai ding uh a, maitang zahtak tuam na nei kei ding uh hi. Bang hang hiam cih leh thukhenna pen Pasian-a ahi hi. Note-a dingin a haksa lua thute kei kiangah nong paipih ding uh a, keimah in tua thu ka za ding hi, ka ci hi.\nAmaute hih ding na khempeuh tua hunin amaute kiangah thu ka pia hi.\n"Tua ciangin Horeb gam panin i dingkhia a, Topa i Pasian in hong thupiak bangin Amor mite mualtung gam zuatna lamkalah note muhsa a lian a lauhuai sehnel gam i nawk khit ciangin Kadeshbarnea i tung hi.\nTua ciangin note kiangah, Topa i Pasian in eite hong piak Amor mite mualtung gam na tung khin uh hi.\nEn un, Topa na Pasian un note mai-ah leitang koihzo hi. Topa, na pate uh Pasian in note tungah hong gensa bangin paito-in luah un. Lau kei un la, lungkia kei un, kong ci hi.\n"Tua ciangin na vekpi-un ka kiangah nong pai uh a, Eite-a dingin gam va enin, i paitohna ding lampi leh i zuat ding khuapite hong genkik thei ding eite mai-ah mi sawl ni, nong ci uh hi.\n"Tua thu hoihtuak ka sa a, minam khatah khat, note mi sawmlenih kong la hi.\nAmaute kithawi-in mualtung gamah paito uh a, Eshkol kuamah pai-in va en uh hi.\nAmaute in tua gam singgah pawlkhat a khutun hong tawi-in i kiangah hong tunpihsuk uh a, amaute in eite kiangah thu hong zasak kikin, Topa i Pasian in eite hong piak gam pen leitang hoih ahi hi, hong ci uh hi.\n"Ahi zongin note paito nuamloin, Topa na Pasian un hong thupiak na nial uh hi.\nNa puanbukte uh sungah na phun uh a, Topa in eite hong mudah ahih manin eite a hong susia ding Amor mite khutsungah hong pia dingin Egypt gam panin eite hong paikhiatpih hi.\nKoi lai-ah paito ding ihi hiam? I sanggamte in i lungsim hong siasak khin uh a, "A mite ei sangin lianzaw-in sangzaw uh hi. A khuapite lianin van banin ki-um hi. Tua thamloin Anak mite tua munah ka mu uh hi," hong ci uh hi, na ci uh hi.\n"Tua ciangin note kiangah, Lau kei un la, amaute kihta kei un.\nEgypt gam sungah note mit muhah a hih bangin, mi khat in a tapa a puak bangin hih mun na tun matengun lam tawntungah Topa na Pasian un note hong puak na muhsa uh sehnel gama mah bangin, note mai-ah a pai Topa na Pasian un note-a dingin hong dosak ding hi, kong ci hi.\nAhi zongin hih bang thu om hinapi-in, na puanbuk lamna mun ding uh hong lak ding leh na paina ding lampi uh hong lak dingin zanin mei, sunin meii tawh note mai lampi-ah a pai Topa na Pasian uh note in na um kei uh hi.\n"Topa in note thu hong za a, a heh suakin kiciam a,\nHih a gilo khang mite khat beek in, na pate uh tungah piak dinga ka ciam gam hoih na mu kei ding uh a, Jefunneh tapa Kaleb bek in tua gam mu ding hi. Amah in a lungsim khempeuh tawh Topa zui ahih manin amah leh a tate tungah ama totsa leitang ka pia ding hi! a ci hi.\nNote hangin kei tungah zong Topa heh a, Nang zong tua gamah na pai kei ding hi.\nNun tapa Joshua, nangma mai-ah a dingpa lut ding hi. Amah hanthawn in; bang hang hiam cih leh amah in Israel mite tua gam luahsak ding hi.\n"Tua thamloin galte mat suak ding hi, na cih uh na taneute uh leh, tuhun laitakin a sia leh a pha a khenthei nailo na tate uh, tua gamah pai ding a, amaute tungah tua gam pia-in, amaute in tua gam luah ding uh hi.\nAhih hangin note ahih leh, kihei un la, San Tuipi lam manawhin sehnel gamah pai un, hong ci hi.\n"Tua ciangin note in kei nong dawng uh a, Topa tungah ka khial khin uh hi. Topa i Pasian in hong thupiak bang teekteekin paito-in i do ding hi, nong ci uh hi. Na milipun na galhiam uh tawh na kithawi uh a, mualtung gamah paitoh ding na baih ngaihsut uh hi.\n"Tua ciangin Topa in kei kiangah, Amaute kiangah gen in: Note lakah kei omlo ka hih manin kuanto kei un la, do kei un. Tua bangin kuanto le uh cin na galte uh na lel ding uh hi, ci in, hong ci hi.\nTua ahih ciangin note kiangah kong gen a, note in na ngai nuam kei uh hi. Topa thupiakna na nial uh a, mualtung gamah na kuanto hamtang uh hi.\nTua ciangin tua mualtung gamah a teng Amor mite hong kuanin, Seir gam Hormah ciangdongah khuai bangin hong delhin hong zo uh hi.\nNote hong ciahkikin Topa mai-ah na kap uh hi. Ahih hangin Topa in na aw uh hong ngailoin, a bil zong hong ngatlo hi.\nTua ahih ciangin tua thu hangin ni tampi sung Kadesh munah na om uh hi.


url: =iPad vs Laisiangtho ~ Sia Do Khup :: ZOMI DAILY\nposted on 2 December 2017 at 7:15 pm Lomkholna: Biakna, Dokhup, News, Zomi\nSia Do Khup: Pasian in vantung pan hong khiatsuk pen a kammal bek hi-in a laibu hilo hi. Bible laibu hong hawmkhia Bible Societyte mahin Bible app hong bawl hi in ong pusuahna mun a kibang hi. App a sian kei leh laibu zong siang tuanlo ding anak kibang pan a hong piang hi. Ka kammal mangthang lo, khel lo ding cih bek omin Ka laidal mangthang lo ding cih LST ah om kei. Ei suahtak dandan hi ei lawmte, lungdam ei, hihbang a i kikup ciatciat pen i biakna a thupi sim ihih manin hoih mahmah hi.\n“Mi pawlkhat in na khempeuh ka nektheih ding hi, ci-in ngaihsun uh hi; ahi zongin upna neute in anteh bek ne ngam uh hi.” ROM 14:2 TDB\nKimawhsak theih omlo i up ngamna zahzah hi. Kei tukhang hun a ka piankhak pen Pasian hehpihna a phat hing. Moses hun hileh LST pen suangpeek a ka puak kul ding, Sawltak Paulte hun hileh Savun tawh ka puak kul ding, Khualzinna zong Moses hun hileh ka khe pai det kul ding, Paulte hun hileh Gunkuang ka tuan kul ding, kei hun leh vanleng hong kituah pen Topa hehpihna phat ing.\nMoses hun hileh khantawn a US kitung zolo ding, Paul hun hileh a kum a pai kul ding, kei hun ah nai 30 sung a US dong ka tun theih Topa hehpihna phat ngiat ing. Ipad pan Topa kammal ka sim manin ka lungsim kisuanna om ngiat kei, kisuanna a nei kha i om leh bel zat hetloh ding hi. A tung LST mun in thu tampi gen hi. Lungdam kikumkum lai ni ei. Khantohna om ding hi ei.\nLai siangtho thak khempeuh laibu sung a tun mapek a a vanglian khin hi ei. Biakinn sung na lut ciang Pasian in na Lai Siangtho bu bek na en loin, na lungsim sunga om teng na phone sunga om teng zong en veve hi.\nTopa in mihingte’ muh bangin mu lo hi. Mihingte in a pualam a kilangte en a, ahih hangin Topa in a lungsim en hi,” a ci hi.” 1 SAMUEL MASA 16:7 TDB “Amaute’ sungah ka thukham ka koih ding a, amaute’ lungtang tungah ka gelh ding hi. Kei pen amaute’ Pasian ka hi ding a, amaute pen keima mite ahi ding uh hi.” JEREMIAH 31:33 TDB\nPrevious: ZAM Thupuak :: 03 December 2017 (UN te’n mi samsamta)\nNext: India ah naungek suakcil asikhin kisa in zato te’n Plastic Bag tawh vuiding in piakhia


url: =Malaysia, Negeri Sembilan State sungah mawtaw 4 kiphukha in mi 8 si, 1 liam :: ZOMI DAILY\nposted on 12 June 2017 at 8:42 am Lomkholna: Malaysia, News, Sawltak, World\nMalaysia, Negeri Sembilan State sung aom Jalan Bahau – Keratong lamzikpi tungah mawtaw 4 kiphukha in tuahsia ahih manin mi 8 si cih NST pan kiza hi.\nZanni Sunday sunlam in km25 Jalan Bahau – Keratong ah atuahsia hi a, asi mi 8 lakah mi 6 tepen meikuang tawh akangtum in asi uh ahihi. Hih tuahsiatna ah akihel mawtaw 4 tepen Trailer mawtawpi khat, Proton Exora, Perodua MyVi leh Toyota Vios te ahihi.\nJempol district police chief Superintendent Noorzainy Mohd Noor in agenkhiatna ah asi mi 8 banah adangzong mi 1 liam cisawnsawn hi. Police te’n asi te lakah mi 2 bek ami kuacih genkhia theipanbek uhhi.\nAdang asi mi 6 tepen meikanggawp ahih manin, amel apuam kitheinawnlo a, ami kua cih genkhiattheih nadingin ahanciam laitak uh cihi.\nHih tuahsiatna apianpen zanni 2:30pm hunin akipan hi a, Trailer mawtawpi khatin Keratong pan Bahau zuanin apai laitak Motorcycle khat makhelhsawm cihi. Ahi zongin makhelhzo paklo in, tualaitak alanglam panin Perodua MyVi khattawh ki maituahlian uh ahih manin, Brake siksuk gawppah hi.\nPerodua MyVi mawtaw hawlpa’n zong Trailer tawh aki maiphut khakding patau in alanglam ah ahekleh Toyota Vios khat phuphei khapah hi.\nTualaitak in Trailer mawtawpi ii anung ah Proton Exora mawtaw khat atai hi a, ahunlap in Brake sikmanlo ahih manin, Trailer mawtawpi pen taihsukpah hi.\nPerodua Myvi mawtaw sungah atuang mi 2 tepen mawtawsung panin kilawnkhia in, aphual ah sipah uhhi. Aluanghawm tezong Jempol Hospital ah kipuak uhhi.\nTrailer mawtawpi nungpan ataihsukkha Proton Exora sungah mi 6 atuangkhawm uh hi a, amai ah mawtawpi aphutkhak ciangin meikuanggawp hi.\nNegri Sembilan Fire and Rescue Department director Norazam Khamis in agenkhiatna ah Proton Exora mawtaw pen hattak in ataihsuk hi a, mawtawpi ii anuai ah lutsuksuak cimawk hi. Mei kuanggawp sawnsawn a, atungah atuang te pen lakkhiat hamsa mahmah cihi.\nZanni hih thuthang akigelh 10:15pm hunlaitak in Proton Exora sungah atuang Passenger 3 bek ki lakhia theipan a, adang 3 asungah awkciplai cihi.\nRelated: Truck mawtawpi khat hangin Sengam lamzikpi tungkhat ah mawtaw kiphugawp\nTrailer mawtawhawl khat hangin mawtaw 4 tak kitaihgawp a, mi 8 takin asihlawh himawk hi. Adiak in Trailer mawtaw nungah azui Proton Exora pen asungah atuangkhempeuh aguk un asi, meitawh akanglum, apumthuak dikdek uh ahihi. Tuahsiatding ciangin hibang hilek mawk hi. Sawltak #zomidaily\nPrevious: London khuasung abuaisak mi 3 te’n mipi lauthawnggawp nadingin “Fake Suicide Vest” zang\nNext: Kim Jong-nam aki suamlup laitak in avanlak ah US$120,000 om kici